Poisťovne spúšťajú kampaň proti dani z poistenia. Kažimír za tým vidí biznis

Poisťovne podľa ministerstva financií prišli s kampaňou, ktorú možno označiť za šírenie poplašnej správy.

BRATISLAVA. Slovenská asociácia poisťovní spúšťa kampaň proti 8-percentnej dani z neživotného poistenia, ktorej návrh parlament v stredu (16.5.) posunul do druhého čítania. Podľa poisťovní ide o novú daň, ktorú sa chystá vláda uvaliť na zodpovedných ľudí a poistky kvôli nej budú drahšie. Ministerstvo financií oponuje, že poisťovne iba šíria paniku a na zvýšenie cien nevidí dôvod. "Považujeme za dôležité informovať ľudí, čo tento zámer vlády pre nich bude znamenať, vyzvať ich na prejavenie nesúhlasu a súčasne apelovať na poslancov, aby zabránili uvaleniu ďalšej dane na občanov tohto štátu," vysvetľuje zámer kampane generálna riaditeľka asociácie poisťovní Jozefína Žáková. Kampaň bude prebiehať na internetovej stránke www.rukyprec.sk, samostatnom Youtube kanáli a vo viacerých televíziách. Podľa poisťovní nový zákon prináša problematickú retroaktivitu, zvýši poistné a môže mať negatívny dopad na štát, poisťovne aj poistených. "Ak daň zaplatia poisťovne, bude to mať výrazný dopad na hospodársky výsledok poisťovní a tým aj na rozvoj služieb pre klientov a zamestnanosť v sektore. Ak daň zaplatia poistení, zdražie poistné a ľudia sa budú menej poisťovať, čím sa môžu zvýšiť náklady štátu v prípade prírodných pohrôm, akými sú napríklad záplavy, či požiare," vysvetľuje asociácia poisťovní . Daň je podľa poisťovní dvojnásobne vyššia ako ich marža z neživotného poistenia. "Keďže poisťovne sú viazané prísnymi pravidlami solventnosti podľa smernice EÚ Solventnosť II, nemajú inú možnosť, ako skôr či neskôr zvýšiť ceny," tvrdí Žáková s tým, že štát týmto krokom ohrozuje stabilitu a perspektívu rozvoja poistného sektora. Poisťovne by sa mali zamyslieť nad tým, či chcú prísť o svojich klientov, alebo radšej nájdu spôsoby, ako sa s novými pravidlami vysporiadať. Poisťovne podľa ministerstva financií prišli s kampaňou, ktorú možno označiť za šírenie poplašnej správy, keď avizujú zvyšovanie cien pri neživotnom poistení. "Ministerstvo financií však na takéto vyhrážky a najmä na zvýšenie cien nevidí dôvod. Poisťovne by sa mali zamyslieť nad tým, či chcú prísť o svojich klientov, alebo radšej nájdu spôsoby, ako sa s novými pravidlami vysporiadať," konštatuje rezort v reakcii. Zavedenie poistnej dane si podľa ministerstva financií vyžiadali samotné poisťovne, ktoré chceli dnes platný odvod nahradiť práve daňou z poistenia. Rezort im podľa vlastných slov viackrát vyšiel v ústrety. Zavádza daň z poistenia, ktorá v plnej miere nahradí dnes platný poistný odvod, daň sa nebude vzťahovať na životné poistenie, ako sa pôvodne plánovalo a zároveň sa zjednotila sadzba dane, ktorá mala byť pôvodne rôzna. "Poisťovniam ide o vlastný biznis, nie sú ľudomilovia. Sú to zväčša nadnárodné spoločnosti, ktoré fungujú na trhu finančných služieb tak, ako je to v civilizovaných krajinách obvyklé a podľa miery regulácie viac alebo menej holia svojich klientov a správajú sa k nim tak, ako im to klienti dovolia," konštatoval minister financií Peter Kažimír (Smer-SD). Od poisťovní podľa neho nie je fér, že sa klientom vyhrážajú zvyšovaním cien, ktoré v mnohých prípadoch pri poistných produktoch zvýšili už začiatkom tohto roka. "Dnes celý spor s poisťovňami, prečo tak štekajú, prečo tak hryzú je ten, že my nechceme dovoliť, aby to automaticky platil klient. Daň z poistenia je primárne namierená na zdaňovanie poisťovní, takže majú ju platiť poisťovne," doplnil Kažimír. Klienti majú podľa ministerstva možnosť rozhodnúť sa a prepoistiť sa do poisťovní, ktoré využijú daň z poistenia na konkurenčný boj, absorbujú ju a nepremietnu ju automaticky do ceny poistiek. "Ministerstvo financií preto žiada poisťovne, aby nerobili zo svojich klientov rukojemníkov a nevyhrážali sa im zvyšovaním cien. Nemajú na to dôvod," dodáva v reakcii rezort financií.


Platy začínajúcich učiteľov sa zvýšia, rodičia prvákov dostanú príspevok

Nástupný plat začínajúceho učiteľa bude po novom 881,50 eura.

BRATISLAVA. Prezidentka SR Zuzana Čaputová podpísala novelu zákona o odmeňovaní niektorých zamestnancov pri výkone práce vo verejnom záujme. Vďaka novele sa platy začínajúcich učiteľov od 1. septembra 2019 zvýšia o 9,5 percenta. „Prvý platový stupeň osobitnej stupnice platových taríf učiteľov vysokých škôl a výskumných a vývojových zamestnancov sa od 1. septembra 2019 zvyšuje o 8,7 percenta, následné zvyšovanie je v priemere o dve percentá do 15 rokov započítanej praxe, potom do 32 rokov započítanej praxe v priemere o tri percentá," vysvetlili predkladatelia zo Slovenskej národnej strany Eva Smolíková, Jaroslav Paška a Tibor Bernaťák. "Návrh má vplyv aj na výšku štipendií doktorandov, ktoré sa zvyšujú o 8,7 percenta," dodali predkladatelia.Ako pre agentúru SITA uviedlo ministerstvo školstva, nízky plat je najčastejší dôvod, prečo sa stredoškolskí a vysokoškolskí študenti rozhodli nestať učiteľom. Vyplýva to z prieskumu, ktorý v roku 2018 uskutočnila agentúra FOCUS. Päťdesiatosem percent študentov stredných a vysokých škôl uviedlo, že práve nízky plat je pre nich jeden z troch hlavných dôvodov, prečo sa nevydali na učiteľskú dráhu. Z medzinárodného porovnania vyplýva, že platy mladých učiteľov na Slovensku zaostávajú za platmi vysokoškolsky vzdelaných rovesníkov výraznejšie ako v zahraničí. Kým slovenskí učitelia vo veku 25 – 34 rokov zarábali v roku 2016 v priemere len 61 percent platu vysokoškolsky vzdelaných rovesníkov, v krajinách OECD to bolo 97 percent. Podľa rezortu školstva cieľom novely je, aby sa čo najvýraznejšie a najadresnejšie zvýšili platy začínajúcich učiteľov a zároveň zostal zachovaný princíp, že služobne starší učitelia budú zarábať viac ako mladší. Základ platu učiteľov tvorí platová tarifa, ktorá sa odvíja od toho, či je učiteľ kvalifikovaný alebo či získal atestáciu. Táto tarifa sa za každý odpracovaný rok zvyšuje. Okrem toho majú učiteľa nárok na rôzne druhy príplatkov, napríklad príplatok za riadenie, príplatok pre triedneho učiteľa alebo kreditový príplatok za absolvované vzdelávania.„Plat začínajúceho učiteľa sa zvýši o 76,50 eura. Zatiaľ čo dnes je nástupný plat začínajúceho učiteľa 805 eur, po novom to bude 881,50 eura. Učiteľov s vyšším počtom rokov praxe sa opatrenie takmer nijako nedotkne. Dá sa to ukázať na najpočetnejšej skupine učiteľov s dlhšou praxou, ktorými sú učitelia v 8. platovej triede so 16 rokmi praxe. V súčasnosti je ich tarifný plat 1 076 eur, po novom to bude 1 077 eur," uviedol odbor komunikácie a protokolu ministerstva školstva. Rodičia detí nastupujúcich do prvého ročníka základných škôl dostanú 100-eurový príspevok na nákup školských potrieb. Novelu zákona o prídavku na dieťa podpísala prezidentka SR Zuzana Čaputová. Cieľom je zavedenie jednorazového zvýšenia prídavku na dieťa, ktoré predstavuje adresnú, priamu finančnú podporu štátu rodičom detí, ktoré nastúpia do prvého ročníka základnej školy. Rodičia dostanú tento príspevok k prídavku na dieťa automaticky v októbri tohto roka, nemusia oň žiadať. "Suma prídavku na dieťa sa zvýši o 100 eur za ten kalendárny mesiac, v ktorom nezaopatrené dieťa oprávnenej osoby prvýkrát nastúpilo do prvého ročníka základnej školy," priblížili predkladatelia. Samotná výplata jednorazového zvýšenia prídavku na dieťa bude priamo viazaná na nástup dieťaťa do školy. Údaje o deťoch, ktoré nastúpili do prvého ročníka základnej školy, budú príslušné úrady práce čerpať z centrálneho registra detí, žiakov a poslucháčov, do ktorého je škola povinná zapísať údaje v termíne do konca septembra. "Cieľom návrhu zákona je dosiahnuť to, aby každé dieťa, ktoré si začne plniť povinnú školskú dochádzku, malo zabezpečené základné školské potreby," priblížili predkladatelia. Toto opatrenie má zároveň finančne odbremeniť rodičov od zvýšených výdavkov, ktoré im vzniknú v dôsledku nástupu ich dieťaťa do základnej školy. V tomto roku bude potrebné zo štátneho rozpočtu na opatrenie vynaložiť 6,2 milióna eur, pričom 5,9 milióna eur má ísť na výplatu zvýšeného prídavku na dieťa a 300.000 eur sa má vynaložiť na nevyhnutnú úpravu informačných systémov. V tomto roku by príspevok mal ísť na 59.000 detí, v budúcom roku na 59.300 a v roku 2021 na 59.600 detí.


Rusko chce zakázať predaj cigariet osobám narodeným po roku 2015

Nové protifajčiarske opatrenia vlády podporuje viac ako 60 percent opýtaných Rusov.

MOSKVA. Viac ako šesťdesiat percent opýtaných Rusov podporuje protifajčiarske opatrenia, ktoré chce zaviesť ministerstvo zdravotníctva. V rámci nich sa má okrem iného zakázať predaj cigariet a tabakových výrobkov osobám narodeným po roku 2015. Informovala o tom vo štvrtok spravodajská stanica BBC na svojom ruskojazyčnom webe. Rusi podľa BBC rovnako nepozorujú väčšie zmeny v súvislosti so zavedením takzvaného protitabakového zákona z roku 2013 v Rusku. Vtedy štát zakázal fajčiť napríklad na železničných staniciach, letiskách, autobusových zastávkach a v hromadnej doprave celkovo alebo na detských ihriskách. O svojom zámere ďalej obmedziť fajčenie informovalo ruské ministerstvo zdravotníctva začiatkom roka. Navrhované protitabakové opatrenia zahŕňajú napríklad doživotný zákaz predaja cigariet a tabakových výrobkov ruským občanom narodeným po roku 2015 alebo prirovnávanie elektronických cigariet k obyčajným. Do návrhu patrí rovnako zákaz fajčenia v prítomnosti detí v aute, či na akomkoľvek priestranstve v prípade, že s tým okolie nesúhlasí, a to aj vo vlastnom byte fajčiara. Postupný celkový zákaz predaja vyvolal otázky, či nejde o obmedzovanie občianskych práv. V tabakovom priemysle sa však zvláštna regulácia predpokladá, tvrdí šéfredaktor vydavateľstva Ruský tabak Maxim Korolev. „Je ťažké hovoriť o obmedzovaní práv spotrebiteľa, pretože tabak je zvláštny tovar, ktorý mal vždy špeciálny spôsob regulácie po celok svete vrátane Ruska. Ide tak o výnimku zo všeobecnej koncepcie spotrebiteľských práv,“ tvrdí. Návrh ministerstva zatiaľ nebol postúpený vláde, povedala vo štvrtok ruská vicepremiérka Olga Golodecová.


Ceny ropy klesli kvôli prudkému rastu produkcie v USA

SINGAPUR. Ceny ropy v piatok klesli. Komodita si pravdepodobne pripíše stratu aj za celý týždeň. Dôvodom je prudký nárast produkcie v USA a očakávané zvýšenie dodávok od Organizácie krajín vyvážajúcich ropu (OPEC) na svetové trhy. Produkcia ropy v USA dosiahla minulý týždeň rekordných 12,3 milióna barelov denne. To je nárast o približne 2 milióny barelov denne za uplynulý rok. Barel (159 litrov) americkej ľahkej ropy West Texas Intermediate (WTI) s dodávkou v júni sa v piatok o 7.47 h SELČ predával po 61,65 USD (54,98 eura). To bolo o 16 centov menej ako v predchádzajúci deň na konci obchodovania. Cena júlového kontraktu na severomorskú ropnú zmes Brent klesla o 35 centov na 70,40 USD za barel. (1 EUR = 1,1212 USD)


Rím zníži počet vojakov v Iraku pre novú misiu v Afrike

RÍM. Taliansko pristúpilo k zníženiu svojho vojenského kontingentu v Iraku z 1500 vojakov na polovicu v rámci prípravy na novú medzinárodnú vojenskú misiu v africkom štáte Niger. Uviedla to v nedeľu ministerka obrany Roberta Pinottiová. "Našu prítomnosť tam (v Iraku) znížime o polovicu," povedala Pinottiiová podľa agentúry DPA v rozhovore pre tamojšie noviny La Repubblica. Taliansko zníži najmä počet príslušníkov kontingentu, ktorí strážia priehradu v Mósule. V súčasnosti tam slúži 500 vojakov. Krajina však bude aj naďalej pokračovať v existujúcich záväzkoch týkajúcich sa výcviku irackých vojakov a policajtov, uviedla ministerka. "Pre Európu súčasnosti a budúcnosti Afrika predstavuje kľúčovú výzvu," vysvetlila Pinottiová s tým, že podľa nej je táto nová misia "prvým vývojom konkrétnej európskej obrannej stratégie". Podľa ministerky sa Taliansko bude tiež usilovať o zníženie počtu vojenských jednotiek v Afganistane, kde je nasadených momentálne 900 vojakov. Pinottiová v tejto súvislosti požiadala o to, aby niektorých talianskych vojakov vystriedali ostatní spojenci NATO. Nová misia v Nigeri, ktorú v najbližších týždňoch schváli taliansky parlament, by mala podporiť miestne úrady v oblasti vojenského výcviku, boja proti terorizmu a priekupníkom s migrantmi, priblížila agentúra DPA. Podľa hovorcu talianskeho ministerstva obrany by sa tejto misie mali tiež zúčastniť Francúzsko, Nemecko, Spojené štáty a päť afrických krajín. Dodal, že Taliansko nasadí v Nigeri 120 vojakov, ale tento počet sa môže zvýšiť na 470.


Indonéziu zasiahlo silné zemetrasenie, varovali pred cunami

V Jakarte pocítili zemetrasenie s magnitúdom 7,4.

JAKARTA.V okolí indonézskeho hlavného mesta Jakarta pocítili v piatok silné zemetrasenie s magnitúdom 7,4, čo viedlo úrady k vydaniu výstrahy pred cunami. Uviedla to agentúra DPA s odvolaním sa na údaje indonézskeho geofyzikálneho ústavu. Otrasy seizmológovia zaznamenali o 19.03 h miestneho času (14.03 h SELČ). Miesto ich vzniku sa nachádzalo pri západnom výbežku ostrova Jáva, približne 150 kilometrov juhozápadne od mesta Sumur v provincii Banten a v desaťkilometrovej hĺbke. Informácie o prípadných škodách alebo obetiach nie sú zatiaľ k dispozícii. Americká geologická služba USGS, ktorá sleduje seizmickú aktivitu na celom svete, určila magnitúdu tohto zemetrasenia na 6,9, zatiaľ čo ohnisko lokalizovala až v 43-kilometrovej hĺbke. Otrasy rozochveli budovy v Jakarte na takmer jednu minútu. Televízie zverejnili zábery ľudí vybiehajúcich z výškových budov, informovala agentúra AP.


Čínsky dovoz amerických tovarov klesol takmer o pätinu

PEKING. Čínsky dovoz amerických tovarov v júli klesol, keďže colná vojna medzi Washingtonom a Pekingom sa zintenzívnila. Dovoz tovarov z USA na čínsky trh medziročne oslabil o 19 percent na úroveň 10,9 miliárd USD. Informoval o tom vo štvrtok čínsky colný úrad. Išlo však o zlepšenie po júnovom poklese dovozu z USA o 31,4 percenta. Čínsky export do USA sa v júli zmenšil o 6,5 percenta na 38,8 miliárd USD.Celkový vývoz z Číny v júli medziročne posilnil o 3,3 percenta na 221,5 miliárd USD, čiže sa zotavil po júnovom oslabení o 1,3 percenta. Celkový júlový dovoz Číny sa zmenšil o 5,6 percenta na 176,4 miliárd USD, čiže import sa zlepšil po júnovom poklese o 7,3 percenta. Globálny čínsky obchodný prebytok sa medziročne zvýšil o 60 percent na sumu 45,1 miliárd USD. Prebytok Číny v obchode s USA sa v podstate nezmenil a zostal na úrovni 28 miliárd USD.


Maďarskú diaľnicu prepoja s hranicou pri Rajke na jar budúceho roku

Projekt rozšírenia dvojprúdovej rýchlostnej cesty pokračuje podľa plánov.

BUDAPEŠŤ. Projekt rozšírenia dvojprúdovej rýchlostnej cesty M15, ktorá má spojiť maďarskú diaľnicu M1 so slovenským hraničným priechodom v Rajke, pokračuje podľa plánov. Informovalo o tom v utorok internetové vydanie týždenníka Heti Világgazdaság s odvolaním sa na štátnu spoločnosť NIF Zrt., ktorá projekt realizuje. Stavba v dĺžke 14,5 kilometra, ktorej súčasťou sú obnova existujúcich dvoch pruhov, nadjazdy nad železničnými traťami a most nad riekou Litava, je v súčasnosti rozpracovaná na 85 percent. Termín odovzdania je stanovený na jar 2020. Náklady projektu dosiahnu 19,5 miliardy forintov (60,4 milióna eur).


Slovensko spomedzi krajín OECD najviac ohrozuje automatizácia práce

BRATISLAVA. V rozvinutých ekonomikách je 66 miliónov pracovných mieste alebo 1 pracovné miesto zo 6 vysoko ohrozené automatizáciou, uvádza sa v správe Organizácie pre hospodársku spoluprácu a rozvoj (OECD) zverejnenej v utorok (3.4.). Slovensko je v rámci OECD krajinou, kde najviac hrozí strata pracovných miest v dôsledku automatizácie. Podľa OECD v prípade 14 percent pracovných miest existuje 70-percentná pravdepodobnosť automatizácie. Navyše v prípade ďalších 32 percent pracovných miest je veľmi pravdepodobná (50 % až 70 %) výrazná zmena spôsobu vykonávania práce, týkajúca sa podielu robotizácie a zmeny kvalifikácie. Medzi jednotlivými krajinami OECD existujú výrazné rozdiely. Zatiaľ čo na Slovensku môže byť ľahko automatizovaných až 33 percent pracovných miest, v Nórsku len 6 percent. Vo všeobecnosti sú ťažšie automatizáciou nahraditeľné pracovné miesta v anglosaských a severských krajinách a Holandsku než v štátoch východnej a južnej Európy, alebo v Nemecku, Čile a Japonsku. Automatizácia najviac ohrozuje miesta vo výrobnom sektore a poľnohospodárstve. Výrazne automatizovateľné sú však podľa OECD aj niektoré služby. Najväčšiemu riziku straty zamestnania v dôsledku automatizácie sú vystavení ľudia s nízkou kvalifikáciou a mladí ľudia. Na Slovensku existuje 62-percentná pravdepodobnosť, že jedno pracovné miesto bude zautomatizované a zrušené. To je najvyššia pravdepodobnosť spomedzi 32 krajín OECD. Za Slovenskom nasledujú Litva a Grécko (po 57 %), Turecko a Čile (po 55 %). Priemer OECD je na úrovni 48 percent. Najmenej sú ohrození zamestnanci na Novom Zélande, kde táto pravdepodobnosť je 39 percent, nasledujú Nórsko a Fínsko (po 40 %) a USA (41 %). Na porovnanie, v Rakúsku to je 49 percent a v Nemecku 54 percent.


Tesne pred MS tragicky zahynul bieloruský reprezentant v paraveslovaní

BRATISLAVA. Blížiace sa majstrovstvá sveta vo veslovaní v rakúskom Ottensheime sa budú odohrávať v tieni tragédii. V stredu popoludní vylovili z Dunaja mŕtveho bieloruského reprezentanta v paraveslovaní. Potvrdili to pre ORF rakúske policajné zdroje. Podľa prvých výsledkov vyšetrovania sa Bielorus prevrhol so svojou loďou do Dunaja počas tréningovej jazdy neďaleko súťažnej trate. Tragédia sa odohrala v mieste, kde bola trojmetrová hĺbka a napriek prítomnosti záchranárov pretekár nehodu neprežil. Na svetovom šampionáte vo veslovaní v Ottensheime sa predstaví rekordný počet približne 2000 športovcov z 80 krajín. V hľadisku a popri brehu Dunaja sa očakáva až 50 000 divákov. Hoci má mestečko Ottensheim oficiálne iba 4767 obyvateľov, v boji o usporiadanie MS 2019 dostalo prednosť pred nemeckým Hamburgom, českými Račicami a talianskym Varese.


Matica si zvolí nového predsedu, Tkáč by mal skončiť

Marián Tkáč stojí na čele Matice dve volebné obdobia po sebe, podľa stanov kandidovať nemôže.

BRATISLAVA. Valné zhromaždenie Matice slovenskej (MS) má v piatok, prípadne v sobotu, zvoliť nového predsedu inštitúcie. Doterajší predseda Marián Tkáč by mal vo funkcii skončiť, pretože na čele Matice stojí dve volebné obdobia po sebe a podľa stanov nemôže kandidovať tretíkrát po sebe. Podľa informácií agentúry SITA však chce Tkáč na zhromaždení presadiť zmenu stanov, aby mohol kandidovať opäť. Situáciou sa zaoberal Dozorný výbor Matice slovenskej, ktorý prijal uznesenie, podľa ktorého súčasný predseda Matice vykonáva funkciu dve po sebe nasledujúce funkčné obdobia (prvé funkčné obdobie 2010-2013, druhé funkčné obdobie 2013-2017 - pozn. SITA). „Tento záver neoprávňuje súčasného predsedu MS, aby sa stal kandidátom na funkciu predsedu MS na ďalšie (tretie) funkčné obdobie bez ohľadu na splnenie kritéria nominačného procesu, teda nominačných návrhov v stanovenom počte,“ uvádza sa v uznesení, ktoré má agentúra SITA k dispozícii.Dozorný výbor tiež odmietol, aby kandidáti na funkcie v Matici boli navrhovaní priamo na Valnom zhromaždení, o čom rokovalo v septembri predsedníctvo inštitúcie. Takýto postup by bol podľa Dozorného výboru v rozpore so schváleným volebným poriadkom a nemá oporu v Stanovách MS. „Dozorný výbor vylučuje priame nové nominácie na vedúcich funkcionárov MS, členov výboru MS a Dozorného výboru MS predkladané priamo Valnému zhromaždeniu MS mimo volebného poriadku, také nominácie sú neprípustné a vylúčené, keďže sú v rozpore s Volebným poriadkom VZ MS a Stanovami MS,“ uvádza výbor v uznesení. Kandidáti na predsedu MS sú dvaja, právnik Marián Gešper a politológ Roman Michelko. Predsedu bude voliť približne 450 delegátov. Úspešný kandidát bude musieť získať približne 225 hlasov. Okrem predsedu MS budú delegáti na Valnom zhromaždení v Liptovskom Mikuláši voliť aj predsedu Dozorného výboru a členov výboru MS.Minister kultúry Marek Maďarič v marci v parlamente povedal, že Matica slovenská za posledné roky premrháva príležitosť byť akceptovanou inštitúciou, ktorá si nájde svoje miesto v 21. storočí. Nikto nepopiera jej historickú úlohu ani dnešnú prácu jednotlivých matičiarov, podotkol. Myslí si, že ten, kto nastúpi po súčasnom vedení, bude mať možno poslednú príležitosť presvedčiť verejnosť aj politické strany o zmysluplnosti Matice slovenskej, o tom, či má štát Maticu finančne podporovať.


DOBRÉ RÁNODobré ráno: Ako deti nás niektorí opľúvali, lebo máme inú farbu pleti

Ako sa žije niekomu s inou farbou pleti.

Až 60 percent mladých od 15 do 19 rokov nechce mať za suseda Róma či moslima, 45 percent nechce vedľa seba utečenca a 28 percent z nich gaya či cudzinca z okolitých krajín, ktorý tu pracuje. Ukázal to najnovší prieskum Inštitútu pre verejné otázky. Prieskumov, ktoré podobne dopadli aj u staršej generácie, bolo niekoľko. Dnešné Dobré ráno bude so Samuelom Arbem, Slovákom, ktorý je mulat, narodil sa tu, vyrástol v 90-tych rokoch v Petržalke a aj keď tu žije celý svoj život, čas od času ho ešte stále niekto pošle späť domov. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Vedci objavili lebku predchodcu človeka. Mení premýšľanie o evolučnom vývoji. Je stará 3,8 milióna rokov a našli ju v blízkosti jazera. Patrila druhu vyhynutých ľudoopov australopiteka anamensis. V Pentagone vzniklo Veliteľstvo pre vesmírne operácie. Podľa prezidenta Trumpa má zabezpečiť, že dominancia Spojených štátov vo vesmíre nebude nikdy ohrozená. Nová súčasť Pentagonu má okrem iného aj chrániť americké satelity pred nepriateľskými útokmi a Trump avizuje, že čoskoro vznikne aj vesmírna Space Force, ktorá bude samostatnou zložkou americkej armády. Ceny bývania na Slovensku stúpli. Zdraželi nové aj existujúce nehnuteľnosti. Vyplýva to z údajov Štatistického úradu. Rýchlejšie sa zvyšujú ceny starších nehnuteľností, novostavby sú drahšie tiež, ale stúpajú pomalšie. Aimen Dean bol od 16tich v Al-Káide. Niekde na pol ceste sa však rozhodol, že nechce byť extrémistom a stal sa dvojitým agentom. V Al-Káiide zostal, ale len preto, aby pracoval pre britskú tajnú službu MI6. V podcaste Conflicted rozpráva o páde dvojičiek, o tom aké to je byť dvojitým agentom a aké chyby urobil západ pri boji s teroristami. To je môj dnešný tip na zaujímavý podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Keňa vyhlásila zhoršujúce sa sucho za národnú katastrofu

NAIROBI. Kenská vláda vyhlásila za národnú katastrofu sucho, ktoré sužuje veľké časti krajiny. Prezident Uhuru Kenyatta varoval distribútorov potravín, aby nezneužívali krízu na vlastné obohacovanie sa. Požiadal tiež medzinárodné spoločenstvo o pomoc, jej rozsah však bližšie nešpecifikoval. Suchu čelí takmer polovica - 23 zo 47 - územnosprávnych jednotiek tejto východoafrickej krajiny. Medzinárodná federácia Červeného kríža a Červeného polmesiaca predtým varovala, že zhoršujúce sa sucho ohrozuje celý región. V Keni, Somálsku a Etiópii naliehavo potrebuje pomoc 11 miliónov ľudí. Kenské orgány uvádzajú, že v krajine je v núdzi 2,7 milióna ľudí a ohrozené sú aj hospodárske zvieratá.


OĽaNO navrhne, aby kandidátov na ústavných sudcov volila ústavná väčšina

Matovič sa obáva, že si súčasná koalícia sama navolí vlastných kandidátov

BRATISLAVA. Kandidáti na ústavných sudcov by sa mali voliť ústavnou väčšinou, teda aspoň 90 hlasmi Národnej rady (NR) SR. Trvá na tom hnutie OĽaNO, ktoré to navrhne do zákona z dielne ministra spravodlivosti Gábora Gála (Most-Híd). Pokiaľ to tak nebude, iné pravidlá a podmienky na voľbu kandidátov na ústavných sudcov sú podľa lídra OĽaNO Igora Matoviča "iba taľafatky". "Je dôležité, aby kandidáti boli volení ústavnou väčšinou. To je kľúčová podmienka pre to, aby bol Ústavný súd výstavnou skriňou súdnictva. To, čo predstavil minister spravodlivosti Gál, sú taľafatky," povedal Matovič na tlačovej konferencii v parlamente. Ak sa budú kandidáti voliť len 76 hlasmi, ako navrhuje rezort justície, súčasná koalícia si navolí sama vlastných kandidátov. "A do roku 2031 tu nebude spravodlivosť," uviedol Matovič. Ústavná väčšina by si vyžadovala takých kandidátov, ktorí by si vedeli získať podporu koalície aj opozície. To by podľa Matoviča zabezpečilo očistu Ústavného súdu a spravodlivosť. "Politika by musela ísť bokom," doplnil. Gál navrhuje, aby sa kandidáti volili v parlamente nadpolovičnou väčšinou, namiesto doterajších 40 rokov musia mať najmenej 45. Požiadavkou tiež je, aby boli všeobecne uznávanou osobnosťou v odbore práva a alternatívne musia mať aj niektorú z odborných právnických skúšok, pravidelne publikovať alebo prednášať a ovládať svetový jazyk. Na zmenu Ústavy SR bude minister potrebovať hlasy opozície, s ktorou sa chystá rokovať. Neúspech si nepripúšťa.


Primátor vyzval starostov, aby podporili zmeny v parkovaní

Nová parkovacia politika má spraviť poriadok vo verejných priestranstvách a zvýhodniť pri parkovaní Bratislavčanov.

BRATISLAVA. Primátor hlavného mesta Ivo Nesrovnal vyzýva starostov bratislavských mestských častí, aby sa prestali báť a podporili zavedenie jednotnej parkovacej politiky v meste, ktorá podľa neho dokáže spraviť poriadok vo verejných priestranstvách a zvýhodniť pri parkovaní Bratislavčanov. "Na rozdiel od minulosti, keď boli systémy navrhnuté ako centrálne, a aj preto s nimi mestské časti nesúhlasili, rozhodli sme sa pre verziu, kde oveľa väčšie možnosti dostanú jednotlivé mestské časti," uviedol primátor. "Centrálna bude len strecha systému, ktorú bude spravovať mesto. Rovnako mesto zadefinuje minimálne aj maximálne poplatky a ceny za parkovanie a bude garantovať otvorenosť systému tak, aby si každá mestská časť mohla parkovanie spravovať sama, alebo nájsť si partnera, ktorý sa do mestského systému bez problémov pripojí," vysvetlil. Všetko ostatné si majú určiť mestské časti podľa svojich potrieb, a to od zonácie až po výšku a výber poplatkov. Niektorí bratislavskí starostovia tento mesiac však skonštatovali, že parkovacia politika sa dostala do bodu nula. "Navrhované všeobecne záväzné nariadenie (VZN) nepohne parkovanie v meste ani o milimeter," tvrdí starosta Petržalky Vladimír Bajan. Návrh VZN, ktorý sa pred nejakým časom schvaľoval na miestnych zastupiteľstvách je podľa jeho slov odlišný od návrhu, ktorý momentálne visí na úradnej tabuli hlavného mesta. "To, čo je zavesené teraz, s tým mestská časť nemôže súhlasiť. V tomto modeli nevidíme koncovku a parkovanie je pre nás veľkým otáznikom," skonštatoval. Starostka Podunajských Biskupíc Alžbeta Ožvaldová si zas myslí, že bez nových parkovacích miest akákoľvek parkovacia politika nemá zmysel.


Opravili príjazdovú cestu k centrálnemu príjmu na Kramároch

Cesta ma nový asfaltový povrch a hydroizoláciu.

KRAMÁRE. Príjazdová cesta k centrálnemu príjmu v Nemocnici akademika Ladislava Dérera na bratislavských Kramároch je od uplynulého týždňa zrekonštruovaná. Informuje o tom Univerzitná nemocnica Bratislava (UNB) na svojom webe. Na príjazdovej ceste je nový asfaltový povrch a hydroizolácia, ktorá bola podľa UNB potrebná, aby cestu chránila pred prípadným zatečením vody. K ceste bol navyše vybudovaný nájazd k centrálnemu príjmu pre imobilných a nevidiacich pacientov. "Okrem rekonštrukcie príjazdovej cesty je v súčasnosti realizovaná aj komplexná rekonštrukcia Centrálneho prijímacieho oddelenia v nemocnici na Kramároch. V najbližšom období budú tieto práce ukončené a zrekonštruované priestory budú slúžiť predovšetkým pacientom, v neposlednom rade sa zvýši aj komfort práce lekárov a zdravotníckym pracovníkov," povedal generálny riaditeľ UNB Juraj Kovács.


Krádeže bicyklov v Bratislave prudko stúpajú

Ak je riadne uložený, krádež pokrýva poistenie domácnosti.

BRATISLAVA. Komplikovaná dopravná situácia v slovenských mestách, nedostatok parkovacích miest, ale aj chuť žiť zdravšie motivuje ľudí vyhľadávať alternatívne spôsoby dopravy. V uliciach sa tak čoraz častejšie objavujú najmä bicykle - a s ich popularitou prudko stúpa aj počet krádeží. Bicykle miznú priamo z pivníc či garáží. Podľa policajných štatistík bolo minulý rok odcudzených až 844 bicyklov v celkovej hodnote 690-tisíc eur. Za posledných päť rokov je to nárast o 103 %. Nie všetci vedia, že bicykel je poistne krytý v rámci poistenia domácnosti, spolu s ďalším hnuteľným majetkom a je chránený v mieste poistenia, povedala hovorkyňa poisťovne Allianz Lucia Muthová. V prípade poistenia bytu sú miestom poistenia aj priestory, ktoré tvoria príslušenstvo bytu, napríklad pivnica alebo iný uzamykateľný priestor, ktorý používa výlučne majiteľ bytu. Nejde teda o kočikáreň, do ktorej majú prístup všetci obyvatelia bytovky. V prípade rodinného domu je miestom poistenia okrem domu aj vedľajšia stavba, a to garáž v mieste poistenia rodinného domu, prípadne aj na inom mieste ako je rodinný dom, ak je to v poistnej zmluve dohodnuté. Bicykel je, podobne ako celá domácnosť, chránený proti všetkým rizikám, ktoré si majiteľ domácnosti zvolí. Riziko krádeže a lúpeže je pritom súčasťou už základného balíka poistenia domácnosti. "Krádeže bicyklov z uzamknutých pivníc či garáží nie sú vôbec ojedinelé. Ak je bicykel uložený v priestoroch tvoriacich príslušenstvo bytu, napríklad v pivnici v bytovom dome, je krytý automaticky. Ak ho chceme mať uschovaný vo vedľajšej stavbe, stačí si to dojednať v poistnej zmluve," vysvetľuje Muthová. Podmienkou je, aby bol priestor, kde bicykel uskladňujeme, dostatočne zabezpečený proti krádeži, to znamená uzamknutý bezpečnostnou visiacou zámkou alebo zámkou s cylindrickou vložkou," zdôrazňuje.


Stratili ste kľúče či ovládač? Pomôžu vám okuliare od Microsoftu

Microsoft chystá technológiu, vďaka ktorej už nebudeme zabúdať, strácať a hľadať veci.

REDMOND, BRATISLAVA. Ak si nepamätáte nejaký fakt alebo chcete rýchlo zistiť odpoveď na nejakú otázku, použijete Google. Ak zapatrošíte kľúče či mobil, Microsoft chce, aby ste využili jeho služby. Ich patentová prihláška odhaľuje vývojárske pozadie projektu HoloLens, pri ktorom umelá inteligencia a kamery v ráme okuliarov striehnu na dôležité veci každodenného života. Ak kdekoľvek položíte kľúče od auta, peňaženku, diaľkový ovládač alebo pero, virtuálny asistent vám vždy prezradí, kde ich máte hľadať. Technológia na pozadí striehne na veci, ktoré označíte za dôležité. Ak v roztržitosti prikryjete kľúče novinami, po vyslovení otázky vám okuliare prezradia nielen, kde ich máte hľadať, ale prostredníctvom zmiešanej reality aj ukážu, kde sa skrývajú. Technológia pomôže nielen roztržitým ľuďom, ale aj pacientom trpiaci demenciou, poruchami pamäti či vnímania. Analytici sú podľa magazínu TechShout presvedčení, že technológia v živote ľudí nájde okamžité uplatnenie. Ak vás okuliare upozornia pri odchode z reštaurácie na to, že ste na stole nechali peňaženku a mobil, okamžitým návratom ušetríte veľa času a starostí. Technológia sledovania objektov, ich identifikácie a lokalizácie môže však nájsť i oveľa širšie uplatnenie. Rýchle algoritmy môžu pomáhať zorientovať sa v skladoch, neporiadku, ale aj pri kontrole výrobkov pri ich balení.


Richter rokoval so zástupcami Samsungu o nedostatku ľudí

BRATISLAVA. Minister práce Ján Richter (Smer-SD) rokoval o nedostatku kvalifikovanej pracovnej sily so zástupcami spoločnosti Samsung Electronics Slovakia. Firma avizovala, že jej chýbajú zamestnanci, a to aj napriek snahe nájsť ich na úradoch práce. Rezort práce uviedol, že je pripravený so spoločnosťou pri napĺňaní personálnych požiadaviek spolupracovať. Témou stretnutia bola aj otázka zamestnávania občanov z tretích krajín. "Minister poukázal na doterajšie zistenia nelegálneho zamestnávania štátnych príslušníkov tretích krajín prostredníctvom zahraničných agentúr dočasného zamestnávania, najmä srbských občanov, ktoré mu potvrdil aj maďarský minister práce na bilaterálnom rokovaní koncom minulého týždňa," informoval rezort práce. Na túto tému sa stretol Richter aj s českou ministerkou práce. "V tejto súvislosti bolo vedeniu spoločnosti odporučené preveriť personálnu situáciu v spoločnosti v súvislosti so zamestnávaním pracovníkov prostredníctvom agentúr dočasného zamestnávania," doplnilo ministerstvo. O problematike zamestnávania srbských občanov na Slovensku prostredníctvom agentúr dočasného zamestnávania bude v pondelok (13. 3.) rokovať Richter so srbským ministrom práce, zamestnávania, veteránov a sociálnych vecí s Aleksandarom Vulinom. Na Slovensku boli medializované informácie o nepriaznivých podmienkach srbských pracovníkov práve v galantskom závode Samsung. Poukázal na to srbský novinár, ktorý v závode pracoval v utajení. Minister v tejto súvislosti uviedol, že je dôležité, aby cudzinci na Slovensku pracovali legálne a najmä podľa Zákonníka práce. Taktiež viackrát zopakoval, že nie je proti tomu, aby pracovné miesta zapĺňali aj cudzinci, musí to však byť regulované. "Uvedomujem si, že v plnej miere nedokážeme uspokojiť zamestnávateľov z hľadiska konkrétnych profesií. Ak úrad práce nebude schopný zabezpečiť požadované profesie, sme pripravení, budeme spolupracovať a budeme dávať súhlas na príchod pracovnej sily aj z tretích krajín. Nikdy nie plošne," avizoval ešte na začiatku roka Richter.


Po útoku v Londýne identifikovali ďalšiu obeť, v Temži našli telo Francúza

Poslednou obeťou útoku je doposiaľ španielsky bankár.

LONDÝN, PARÍŽ. Doposiaľ poslednou obeťou teroristického útoku, pri ktorom 3. júna zahynulo v Londýne najmenej osem ľudí, je 39-ročný španielsky bankár Ignacio Echeverría. Informovala o tom agentúra AP s odvolaním sa na vyhlásenie sestry zosnulého. Ďalšími identifikovanými obeťami útoku sú austrálska zdravotná sestra Kirsty Bodenová (28), Kanaďanka Christine Archibaldová, britský občan James McMullan, ako aj francúzski občania Alexandre Pigeard (27) a Sebastien Belanger (36), napísala na svojej webovej stránke spravodajská televízia Sky News. Francúzsky prezident Emmanuel Macron v stredu uviedol, že medzi obeťami je aj tretí francúzsky občan, 45-ročný Xavier Thomas. Polícia jeho telo vylovila z Temže. Ako spresnila agentúra AP, 45-ročný Thomas bol v čase útoku so svojou priateľkou na moste London Bridge. Podľa predošlých výpovedí očitých svedkov mohol pri náraze auta spadnúť z mosta do Temže. Jeho priateľku dodávka útočníkov zrazila, pričom utrpela vážne zranenia. Macron dodal, že medzi zranenými je osem Francúzov. "Platíme vysokú cenu," uviedol francúzsky prezident. Pravdepodobnou ďalšou obeťou je, austrálska opatrovateľka Sara Zelanaková (21). Londýnska Metropolitná polícia však varovala, že identifikácia tejto obete ešte nie je oficiálna. Zo 48 ľudí, ktorí pri útoku utrpeli zranenia, zostáva v nemocničnom ošetrení 29 osôb, pričom 10 z nich je podľa BBC v kritickom stave. Pri sobotňajšom útoku najprv páchatelia zámerne vrazili autom do ľudí na moste a potom v neďalekej nákupnej zóne nožmi bodali a rezali okoloidúcich ľudí.


Do Karlovej Vsi nejazdia električky pre poruchu vedenia

BRATISLAVA. Pre poškodenie trolejového vedenia a zberača je znovu zastavená električková doprava smerom do bratislavskej mestskej časti Karlova Ves. Obnovenie dopravy predpokladajú okolo desiatej hodiny. ,,Autobusy X5 sú predĺžené z Dúbravky a Karlovej Vsi až pod Most SNP. Zabezpečujeme naň všetky voľné vozidlá a postupne pridávame ďalšie autobusy. Napriek tomu treba rátať s meškaním. Interval autobusov by však nemal byť vyšší ako 10 minút," informoval o tom Dopravný podnik Bratislava (DPB) na svojej oficiálnej facebookovej stránke. Cestujúcim odporúčajú prestúpiť z trolejbusov na Molecovej na linku 29, ktorá premáva zo zastávky Vodárenské múzeum, pretože očakávajú, že autobusy linky X5 budú preplnené. Podľa situácie uvidia, či sa nerozhodnú pre odklonenie linky 29 priamo na zastávku Molecova. ,,Električky linky X6 premávajú okružnou trasou Námestie SNP - tunel - Chatam Sófer - Most SNP - Šafárikovo námestie - Námestie SNP. Na prestupné uzly Molecova a Most SNP posielame dispečerov, ktorí budú informovať cestujúcich," dodali.


Politici sa nevedia zhodnúť. Ako reagujú na neochotu Gašpara odísť

Strany majú rozdielne názory na zotrvanie Tibora Gašpara na mieste šéfa polície.

BRATISLAVA. Policajný prezident Tibor Gašpar v utorok odmietol sám odstúpiť. Na tlačovej konferencii uviedol, že rozhodnutie necháva na ministra vnútra. Ak ho minister požiada, aby odišiel z funkcie, urobí tak. Sám však neodíde. Politici na jeho vyjadrenie reagujú rozdielne.  Rozhodnutie Gašpara zostať vo funkcii je podľa lídra opozičného hnutia Sme rodina Borisa Kollára dôkazom, že tento štát ovláda mafia a ľudia z pozadia. "Tá rozhoduje, kto a kde bude. Keď už sa rozhodne, že Tibor Gašpar zotrvá na svojom mieste, tak pokojne položí aj ministra vnútra," povedal Kollár pre TASR. Dnes je podľa neho vidno, kde sa nachádza v hierarchii moci Gašpar, a že je podstatne silnejší ako nejaký minister. "Pre mňa bola najsilnejšia veta, ktorú povedal, že ak bude mať minister odvahu, nech ma odvolá, potom odstúpim. V tejto vete bolo obsiahnuté absolútne všetko," podotkol líder Sme rodina. Odchod policajného prezidenta Tibora Gašpara by podľa Bélu Bugára zjednodušil obsadenie kresla ministra vnútra, ktoré sa uvoľnilo po demisii Tomáša Druckera (nominant Smeru). Bugár trvá na tom, že každý verejný činiteľ, vrátane policajného prezidenta, by mal mať cit pre realitu a vnímať spoločenské súvislosti. "Odchod súčasného šéfa Policajného zboru by určite zjednodušil obsadenie kresla ministra vnútra. Nepochybujem o tom, že si to uvedomuje aj predseda vlády Peter Pellegrini (Smer), ktorý musí prísť s novým návrhom na ministra vnútra," zdôraznil Bugár. Podpredseda Smeru Juraj Blanár oceňuje profesionalitu policajného prezidenta Tibora Gašpara a víta, že je pripravený rešpektovať rozhodnutie ministra vnútra. "Oceňujem profesionalitu policajného prezidenta Tibora Gašpara, ktorú potvrdili aj všetci bývalí prezidenti Policajného zboru za predchádzajúcich vlád. Vítam jeho dnešné vyjadrenie, že je pripravený prijať rozhodnutie ministra vnútra," uviedol Blanár. Podpredseda SNS Jaroslav Paška rešpektuje rozhodnutie policajného prezidenta Tibor Gašpara zotrvať vo funkcii a odísť z nej, až keď ho o to požiada minister vnútra. Zároveň si myslí, že v súčasnej situácii sa bude hľadať nový minister vnútra, ktorý nahradí Tomáša Druckera (nominant Smer), ťažko. "Treba zachovať rozhodovací systém, kde o osobe policajného prezidenta rozhoduje minister, ktorý má všetky dostupné informácie o jeho práci. Nie je šťastné, ak do hodnotenia vstupujú politici a široká verejnosť," myslí si Paška. Pripúšťa, že hľadania Druckerovho nástupcu v rezorte vnútra bude zložité. Bolo by podľa Pašku dobré hľadať odborníka, ktorý sa v rezorte orientuje a nie krízového manažéra. Je presvedčený, že takí ľudia v tejto brandži sú. Policajný prezident Tibor Gašpar si podľa predsedu hnutia Obyčajní ľudia a nezávislé osobnosti (OĽaNO) Igora Matoviča stále neuvedomuje, že je kľúčovou príčinou, pre ktorej ľudia na Slovensku dôverujú polícii najmenej zo všetkých európskych krajín. Tibor Gašpar podľa Matoviča na celej čiare zlyhal v boji proti korupcii a len jeho nečinnosť primala novinára Jána Kuciaka písať o nevyšetrovanej korupcii, pre ktorú bol s najväčšou pravdepodobnosťou spolu so svojou snúbenicou zavraždený. „Celé Gašparove pôsobenie možno zhrnúť do konštatovania, že dlhoročne zabezpečuje beztrestnosť mocných ľudí, ktorí si sprivatizovali políciu a svoj úspech postavili na tunelovaní štátu. Takýto človek je škodná policajného zboru a jeho najväčšou hanbou,“ vyhlásil. Podľa predsedníčky poslaneckého klubu OĽaNO Veroniky Remišovej dnešné vystúpenie Tibora Gašpara bolo neprofesionálne a nekonštruktívne. Vystúpenie Gašpara bolo podľa Remišovej skôr vystúpením politika a nie nestranného policajného profesionála, ktorým by policajný prezident v prvom rade mal byť. „Takisto je neprijateľné, aby policajný prezident komentoval dianie v občianskej spoločnosti slovami ako „hystéria“ alebo sa z pozície štátneho úradníka vyjadroval k ministrovi,“ zdôraznila Remišová.Za pôsobenia Tibora Gašpara boli najväčšie korupčné kauzy podľa Remišovej zametené pod koberec, vyšetrovali sa najmä ľudia, ktorí dali ako úplatok darčekovú tašku alebo fľašu slivovice.


Británia sa zrejme zúčastní na eurovoľbách, oznámila Mayová

LONDÝN. Veľká Británia sa podľa premiérky Theresy Mayovej pravdepodobne zúčastní na májových voľbách do Európskeho parlamentu (EP). Mayová to povedala v piatok krátko po tom, ako poslanci dolnej komory britského parlamentu aj na tretíkrát odmietli dohodu o vystúpení Veľkej Británie z Európskej únie, na ktorej sa dohodli britskí vyjednávači s predstaviteľmi EÚ. Krajina teraz musí podľa Mayovej "nájsť inú cestu vpred", a tá bude podľa nej "skoro určite zahŕňať" aj účasť krajiny na voľbách do Európskeho parlamentu. Ako Mayová vyhlásila krátko po hlasovaní, je jej veľmi ľúto, že poslanci "opäť neboli schopní podporiť odchod z Európskej únie usporiadaným spôsobom". "Dôsledky tohto rozhodnutia dolnej snemovne budú veľmi vážne," dodala premiérka. Líder britskej opozície, predseda Labouristickej strany Jeremy Corbyn Mayovú vzápätí vyzval, aby odstúpila a vypísala nové voľby. Proti dohode o brexite hlasovalo v piatok poobede 344 poslancov, za ňu sa postavilo len 286. Veľká Británia teraz musí do 12. apríla oznámiť predstaviteľom EÚ, čo plánuje robiť ďalej. Základné možnosti sú podľa britskej BBC tri - úplné zrušenie brexitu, žiadosť o dlhší odklad a vystúpenie z Únie "nadivoko", teda bez akejkoľvek dohody. Predseda Európskej rady Donald Tusk bezprostredne po hlasovaní britských poslancov oznámil, že zvoláva na 10. apríla jej mimoriadne zasadnutie. Únia sa čoraz viac obáva odchodu Británie bez akejkoľvek dohody. Podľa vysokopostaveného predstaviteľa Európskej komisie, ktorý si prial zostať v anonymite, je tento scenár veľmi pravdepodobný. Podľa tohto predstaviteľa je 27 zostávajúcich členov EÚ "plne pripravených na scenár odchodu bez dohody 12. apríla". Ešte krátko pred piatkovým hlasovaním v britskom parlamente Mayová na poslancov apelovala s tým, že toto je posledná šanca, ako zabezpečiť, aby sa brexit určite udial. Ak poslanci dohodu o brexite opäť neschvália, "brexit to prinajmenšom oddiali a možno úplne zničí", hovorila premiérka. Mayová posledné mesiace za brexit vytrvalo bojovala napriek tomu, že pred referendom o brexite z júna 2016 bola ešte za zotrvanie krajiny v Únii. Opätovné referendum o brexite Mayová doteraz striktne odmietala, pričom argumentovala, že nie je možné pýtať sa občanov ešte raz na to isté, na čo už raz odpovedali.Už niekoľko mesiacov je pritom verejná mienka v krajine jednoznačne naklonená zotrvaniu v úÚnii, čo potvrdzujú prieskumy všetkých renomovaných agentúr.


Otcovia dostanú po narodení dieťaťa platené voľno. Koľko bude trvať?

Voľno pre otcov sa snaží presadiť Európska komisia, už o ňom hovorí aj premiér Fico.

BRATISLAVA. Otcovia na celom Slovensku by po narodení dieťaťa mali dostať desať dní platenej dovolenky. Takéto voľno dlhodobo presadzuje Európska komisia, pretože chce dosiahnuť rovnováhu medzi pracovným a súkromným životom. K myšlienke sa prikláňa aj premiér Robert Fico zo Smeru, povedal to v nedeľňajšej diskusnej relácii TA3 V politike. „V súlade s odporúčaniami Európskej komisie chceme zaviesť osobitnú platenú dovolenku okolo 10 dní pre otca dieťaťa. Ak príde matka s dieťaťom z pôrodnice domov, tak aby mal možnosť ešte nejaký čas matke pomáhať,“ zdôvodnil Fico. Zároveň povedal, že voľno pre otcov, ako aj zvyšovanie minimálnej mzdy či ďalšie benefity pre pracujúcih ľudí si štát môže dovoliť len preto, lebo sa hospodárstvu darí. „Ak by sa nám nedarilo, ak by sme nemali pod kontrolou verejné financie, takéto opatrenia by sme nemohli robiť,“ vyhlásil Fico. Podrobnosti o platenom voľne pre otcov, ako aj novinkách pre zamestnancov, chce Fico oznámiť v pondelok 1. mája na Sviatok práce. Uplynulý týždeň pritom podobný návrh schválili českí poslanci. Otcovia si budú môcť vybrať sedem dní plateného voľna do šiestich týždňov od narodenia dieťaťa.  Peniaze budú, rovnako ako ženy, dostávať z odvádzaného nemocenského poistenia vo výške 70 percent vymeriavacieho základu príjmu. Novelu ešte musia schváliť českí senátori a podpísať prezident Miloš Zeman, až potom začne platiť.


SNS čaká snem, podľa Hrnka musí viac chodiť do regiónov

Strana sa na sneme bude zaoberať prípravou na parlamentné voľby.

BRATISLAVA. Zhodnotenie výsledkov tohtoročných volieb, príprava programu parlamentných volieb, ako aj úprava stanov. Týmito témami sa bude zaoberať sobotný (22. 6.) 26. snem SNS vo Zvolene. Podľa poslanca parlamentu Antona Hrnka (SNS) je potrebné, aby sa strana viac ukázala verejnosti. Výsledok eurovolieb považuje za neúspech a varovanie. "Presadili sme veľkú časť nášho programu do reality, ale na druhej strane sa nám asi veľmi nepodarilo naše pozitíva dostať do verejnosti. Musíme sa zamyslieť nad tým, ako zlepšiť najmä našu PR," zhodnotil Hrnko. Poslanec SNS tvrdí, že na sneme bude požadovať, aby predstavitelia strany chodili viac do regiónov. "Náš volič potrebuje, aby naši ľudia boli prítomní a videli ich, že sú to ľudia z mäsa a krvi a nielen stroje pri tlačidlách v parlamente," skonštatoval. Výsledok májových volieb do Európskeho parlamentu považuje Hrnko za neúspech. "Je to aj zdvihnutý prst pred veľkými voľbami, že sme asi niečo neurobili, ako sme mali. Nepresvedčili sme väčšiu časť voličov," vysvetlil. Poslanec parlamentu za SNS Stanislav Kmec nevidí vo výsledku eurovolieb odlev voličov. "Ale určite budeme robiť analýzy. Kandidáti chodili po regiónoch, zozbierali nálady a na sneme si to prediskutujeme," doplnil. Strana podľa Kmeca zbierala v regiónoch návrhy do volebného programu, s ktorým majú ísť parlamentných volieb. Na sneme plánujú aj prispôsobiť svoje stanovy vzhľadom na novelu zákona o politických stranách, ktorú plénum schválilo vlani. Hrnko tiež avizoval, že na sneme skúsi načrtnúť stručnú víziu zahraničnej a bezpečnostnej politiky SNS, na ktorej podľa vlastných slov spolupracoval so štátnym tajomníkom Ministerstva zahraničných vecí a európskych záležitostí Lukášom Parízkom. Kmec doplnil, že predseda strany Andrej Danko má povzbudiť vyše 200 delegátov snemu, aby boli dobre pripravení na parlamentné voľby. Na programe snemu je tiež odovzdávanie Ceny Martina Rázusa a pripomenutie si 148. výročia vzniku strany.


KOMENTÁR PETRA SCHUTZALapanie Bašternáka cez preukazovanie majetku je bábkové divadlo

Prokurátori vedia, že my vieme, že prečo to s Bašternákom „nejde“, ale konsenzus, že cisár je oblečený, stále drží, hoci nahé prirodzenie sa mu kolíše vo vetre.

Päť dní, ktoré ešte má priateľ Bašternák, aby vysvetlil pôvod svojho majetku, sa nepatrí podceňovať. Utorok sedemnásteho vyzerá na dohodenie kameňom, ale aj dosť na to, aby sa vyšmykol. Na jeho mieste by autor – napríklad – požiadal strýka z Austrálie o vyhlásenie, že tých pár miliónov nad legálny príjem je (úročený) podiel z majetku, ktorý vyviezli prarodičia pred nástupom fašizmu a zostal „vonku“, kým Dzurinda II nezrušil daň dedičskú. Neuveriteľné? Skúste dokázať opak. Nie tu v SR, kde zákon prevádza dôkazné bremeno tam, kam v právnom štáte nesmie, ale v Štrasburgu. Tam končíme. Odhliadnuc od podozrenia, že lapanie Bašternáka cez preukazovanie majetku je bábkové divadlo, ani úspešná koncovka so žánrom nepohne. Akurát z predstavenia pre deti sa príbeh posunie bližšie k tragikomédii. Čím nesporne je, keď v kauze so všetkými znakmi ťažkej ekonomickej kriminality štandardný proces vedúci k trestnej zodpovednosti supluje netrestný nástroj určený na postihovanie akéhokoľvek nadrozmerného majetku. Tragický rozmer je, samozrejme, obraz policajno-prokurátorskej moci, ktorá sa príliš nesnaží ani simulovať účel vlastného bytia. Komické je potom to, že oni vedia, že my vieme, že prečo to s Bašternákom „nejde“, ale konsenzus, že cisár je oblečený, stále drží, hoci nahé prirodzenie sa mu kolíše vo vetre. Zdaniť šachistu s DPH sa síce nepodarí, ale kto má mentálne kapacity, nech len verí. Kľúčové na všimnutie tu je ale iné. Na civilizovanom Západe je zhabanie majetku súčasťou trestného výmeru, ktorého hlavnou zložkou býva v prípadoch takejto závažnosti vždy odňatie slobody. Keby jestvovala iskierka domnienky, že právoplatný odsudzujúci rozsudok v trestnej veci daňového podvodu L. B. je v dnešnej SR aspoň teoreticky predstaviteľný, normálnu prokuratúru by ani nenapadlo zabávať sa s plošným nástrojom na vyhľadávanie „vesmírneho“ majetku, keďže – logicky – by si počkala na súdny verdikt v živej kauze. Výzvou osobe v procese vyšetrovania (stíhania), aby urobila a predložila súpis majetkov a príjmov, prokurátori s otvorenosťou sebe vlastnou trúbia do sveta, aké sú ich očakávania v trestnom konaní vo veci, ktorá vyzerá – zvonka – ako čistá jednoSMERka. Tento text ste mohli čítať vďaka tomu, že platíte za obsah. Vážime si to.


Bankový sektor rástol, medziročne skoro o päť percent

BRATISLAVA. Bankový sektor na Slovensku v treťom štvrťroku tohto roka dosiahol zisk 518,7 milióna eur. Medziročne vzrástol o 4,9 percenta. Vyplýva to z aktuálnych štatistík Národnej banky Slovenska (NBS). Pozitívny vplyv na ziskovosť mali najmä čisté úrokové výnosy. "Tie vďaka nárastu poskytnutých úverov medziročne stúpli o 52,6 milióna eur. K vyšším prevádzkovým príjmom prispeli aj čisté výnosy z poplatkov a provízií, ktoré narástli o 48,3 milióna eur," vyčíslila Slovenská banková asociácia (SBA). Výnosy z finančných operácií klesli o 42 percent. Prevádzkový zisk sektora pred tvorbou opravných položiek si polepšil o takmer 43 miliónov eur a dosiahol úroveň 1,72 miliardy eur. Bankám sa darilo aj v poskytovaní úverov, keď ich objem medziročne stúpol o 9,6 percenta, predovšetkým pod vplyvom úverov pre obyvateľov, ktoré medziročne vzrástli o 12 percent. "Aj v treťom kvartáli bol v porovnaní s minulým rokom cítiť zvýšený záujem o nové úvery na bývanie. Ich objemy však už nedosiahli úroveň spred leta 2018," podotkla SBA. Od začiatku tohto roka banky poskytli na bývanie nové úvery v celkovej výške 6,7 miliardy eur, čo v medziročnom porovnaní predstavuje nárast o 15,8 percenta. "Úrokové sadzby týchto úverov klesli na historické minimum 1,5 percenta. Sadzby nových spotrebiteľských úverov dosiahli hodnotu 8,26 percenta," dodala SBA.


Štvrtú výzvu na dotácie na zateplenie rodinných domov vyhlásia 1. marca

Príspevok možno poskytnúť do výšky 40 percent oprávnených nákladov, najviac však v sume 8 800 eur.

BRATISLAVA. Minister dopravy a výstavby Arpád Érsek oznámil vyhlásenie štvrtej výzvy na predkladanie žiadostí o poskytnutie príspevku na zateplenie rodinného domu. Ako rezort v stredu informoval, výzvu vyhlási 1. marca, pričom žiadosti o príspevok bude možné elektronicky podávať od 1. apríla do 31. augusta 2018 alebo do naplnenia určeného počtu päťsto elektronicky zaevidovaných žiadostí o príspevok.Majitelia domov starších ako desať rokov, ktorí splnia všetky podmienky, môžu od štvrtka pripravovať žiadosť o dotáciu na zatepľovanie svojho rodinného domu až do výšky 8 800 eur. "Teší ma, že môžem opäť vyhlásiť už štvrtú výzvu na získanie príspevku na zateplenie rodinných domov. Je to pokračovanie našej filozofie v tom, že chceme ďalej znižovať náklady našich občanov na energie," povedal minister dopravy a výstavby Arpád Érsek.Podľa zákona o energetickej hospodárnosti budov príspevok možno poskytnúť do výšky 40 percent oprávnených nákladov, najviac však v sume 8 800 eur. Informácie o podmienkach poskytnutia príspevku na zateplenie rodinného domu sú dostupné na portáli www.zatepluj.sk. Do nákladov za zrealizovanie zateplenia rodinného domu je možné zahrnúť aj úhradu za výmenu zdroja tepla (kotol, tepelné čerpadlo), ak už nebola podporená iným programom. Podpora sa týka rodinného domu s rozlohou do 150 štvorcových metrov pri jednopodlažnom rodinnom dome a do 300 štvorcových metrov pri viacpodlažnom rodinnom dome.


DOBRÉ RÁNODobré ráno: Dídžeji v SaS svoju vzburu zbabrali
 SaS a SDKÚ
 Komentár Kepplovej
Podcast
 Stĺpček Tkačenka

Počúvajte na >> Apple podcasty | Spotify | Google podcasty | RSS Sem kliknite a položte svoju otázku tvorcom podcastov denníka SME. Úprimne priznávam, už aj strácam prehľad. Najprv boli kritici, potom demokratické jadro SaS, potom sa dídžeji vzbúrili, potom sa navzájom vyzývali na odchod, potom zasiahol Richard Sulík, potom sa galkovci nedostali na kandidátku a cez víkend sa znovu konal nominačný kongres strany – ďalší - a Natáliu Blahovú zo strany vylúčili. Mimochodom, Blahová je predsedníčkou poslaneckého klubu SaS. Takže, čo sa to v tejto opozičnej strane deje? Prečo? Kto je s kým? A dostane sa po tomto všetkom vôbec SaS do parlamentu? Tomáš Prokopčák sa rozpráva s Petrom Tkačenkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Šéf Úradu pre dohľad nad zdravotnou starostlivosťou sa po kauze so záchrankami vzdal funkcie. Denník SME zistil, že tender na záchranky bol podozrivý a výberová komisia, ktorú vymenoval Tomáš Haško, mala blízko k víťazovi tendra. Marian Kočner čelí podľa televízie JOJ ďalšej obžalobe, tento raz pre kauzu Gatex. Spor sa týka pozemkov pri Pezinku, Kočner sa mal poškodeným podnikateľom vyhrážať, že ak nebudú postupovať podľa prianí, pošle kukláčov. Špeciálny prokurátor predpokladá, že obžaloby v prípade vraždy Jána Kuciaka a Martiny Kušnírovej podá do konca októbra. Vyšetrovanie ukončili vyšetrovatelia pred zhruba tromi týždňami. Nových sudcov Ústavného súdu vymenuje prezidentka vo štvrtok. Zuzana Čaputová sa pri tejto príležitosti plánuje prihovoriť sudcom aj verejnosti. Ústavný súd momentálne nie je plne funkčný, viacerým sudcom sa totiž vo februári skončilo ich funkčné obdobie. Ústavnému súdu chýba šesť z trinástich sudcov. Včera nám odštartoval týždeň s Nobelovými cenami, prvé sú tradične za fyziológiu alebo medicínu. Ocenenie získala trojica vedcov William Kaelin Jr, Sir Peter Ratcliffe a Gregg Semenza za objav toho, ako bunky vnímajú a prispôsobujú sa dostupnosti kyslíka. Pochopiť tento mechanizmus je kľúčový, ak chceme rozumieť metabolizmu, zmenám pri dýchaní a cvičení, vývoju plodu či imunite. Dnes oznámia laureátov Nobelovej ceny za fyziku. Na začiatku bol hrací automat. Teda, hracie automaty, svet, v ktorom sa videohry ešte hrávali v špecializovaných herniach. A všetci sa snažili skopírovať slávneho Street Fightera. Až sa zrazu objavil Mortal Kombat, pri ktorom tvorcovia urobili mnohé veci inak – a navždy tak zmenili nás aj celý svet videohier. Čo a ako sa to stalo, píše vo svojom longform texte webový magazín Polygon. A aj keď možno nie ste fanúšikom videohier, text Pred takmer 30 rokmi krv Mortal Kombatu navždy zmenila videoherný priemysel odporúčam. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


STĹPČEK ZUZANY KEPPLOVEJČulen, alebo keď stojíme bokom, nie chrbtom

Každé slovo za nadpisom, ktoré sa vyčerpá na tému kotlebovského aktivistu Čulena, bude chápané ako zbytočná reklama. Bývalý katechéta totiž pestuje okolo seba povesť rebela, ktorú akékoľvek vysvetľovanie, prečo ním nie je, len pripumpuje až do oblaku svätosti. Zatiaľ sa mu viaceré prostredia, v ktorých pôsobil, obrátili ani nie chrbtom, len tak bokom. Cirkev s ním nepredĺžila zmluvu, no k veci nechce pustiť zbytočné slovo. Škola jeho angažmán ukončí, až keď dostane potvrdenie, že na vyučovanie viac nemá potrebný papier. Napriek tomu Čulen burcuje svojich verných prirovnaniami k ére minulej. V odmietaní ľudáckych nôt vidí prenasledovanie kňazov aj historikov. Verejnosť je na podobné obvinenia citlivá a vďačne zavrtí hlavou, že aká je toto doba. Kto sa ozve, hneď je za jakobína. A vraj že nie sme národ tolerantný, kdeže.


V Egypte objavili faraónsku hrobku starú  3500 rokov

Egyptskí archeológovia objavili faraónsku hrobku patriacu kráľovskému zlatníkovi.

KÁHIRA. Egyptskí archeológovia v sobotu oznámili, že v meste Luxor na juhu krajiny objavili faraónsku hrobku patriacu kráľovskému zlatníkovi, ktorý žil pred vyše 3500 rokmi počas vlády 18. dynastie. Hrobka sa nachádza na západnom brehu rieky Níl na cintoríne, kde sú pochovaní príslušníci privilegovaných a vládnucich vrstiev, pričom obsahuje sarkofágy, múmie, klenoty a drevené masky, uvádzajú agentúry AP a DPA. Podľa egyptského ministra pre pamiatkovú starostlivosť Chálida Anáního hrobka nie je v dobrom stave, avšak nachádza sa v nej socha zlatníka a jeho manželky. V šachte hrobky sa našli múmie ľudí, ktorí žili počas vlády 21. a 22. dynastie. Nález podľa zmieneného rezortu prispeje k posilneniu cestovného ruchu v Egypte, kľúčového zdroja štátnych príjmov, ktorý zápasí so stagnáciou od povstania proti bývalému prezidentovi Husnímu Mubarakovi v roku 2011. Egypt zaznamenal v uplynulých mesiacoch niekoľko objavov z faraónskej éry. V apríli vedci našli v Luxore osem múmií uložených v 3500-ročnej hrobke. Mesiac predtým odkryli v Káhire gigantickú sochu faraóna Psamatika I.


Keby nebolo Párožrútov, žili by sme v záhade

Do slovenských kín prichádza český dobrodružný animák nakrútený podľa úspešnej knižky pre deti.

Miznú vám doma ponožky? Nehovorte, že nie, každý má doma aspoň za tašku takých, ktoré ani za svet nevie spáriť, lebo jedna z dvoch rovnakých jednoducho prestane existovať. Bola by to večná záhada, keby sa nezistilo, že v každej domácnosti žijú malé príšery, ktoré ponožky s chuťou kradnú. Riadia sa podľa zásady – nikdy neber celý pár, vždy len jednu. Volajú sa Párožrúti, po česky Lichožrouti. Čarovnú detskú knižku o nich napísal pred pár rokmi Pavel Šrut. Teraz prichádza do kín ako dobrodružný animák. Môžeme byť radi, že sa tento príbeh vôbec zrodil. Český spisovateľ a držiteľ mnohých literárnych cien Pavel Šrut totiž ako dieťa s knihami bojoval, lebo sa nemohol naučiť čítať a hrozilo mu, že bude prvú triedu v škole opakovať. S maminou pomocou to napokon cez prázdniny zvládol a v čítaní skočil rovno do dobrodružnej literatúry. Poznačilo ho to natoľko, že o pár rokov začal písať. Do roku 1989 jeho knihy poézie pre dospelých oficiálne neexistovali, i keď niektoré vyšli v samizdatoch. Mohol však písať detské knihy, čo – vášnivo holdujúc anglickým porekadlám a nonsensom – aj s neobyčajným zmyslom pre vtip a pointu robil. Za nápad objaviť tajný život žrútov ponožiek však môže výtvarníčka a ilustrátorka Galina Miklínová. Keď s ňou totiž český spisovateľ a držiteľ mnohých literárnych cien v minulosti spolupracoval na svojich knihách, všimol si na stretnutiach jednu nenápadnú vec: že jej z ponožiek často trčí palec. Začal tento jav sledovať a práve vďaka nemu čoskoro napísal básničku, kde sa po prvý raz objavil veršík o istom Párožrútovi, labužníkovi na ponožky. Tak sa začal písať jeho príbeh. O tom, ako sa žije vo svete, kde niektorí príšerácki obyvatelia porušujú najvyšší párožrútsky zákon, rozprávajú dnes Pavel Šrut a Galina Miklínová v troch ilustrovaných knižných pokračovaniach. V slovenčine práve vyšiel druhý diel pod názvom Párožrúti sa vracajú. „Je to pre mňa najmä príbeh o sile vzťahov v rodine,“ hovorí ilustrátorka filmu Galina Miklínová. Je zároveň režisérkou animovaného filmu a tento týždeň ho prišla do Bratislavy aj uviesť. Film v 3D animácii vznikal sedem rokov a tvorivý tím počas nich v závislosti od možností pracoval na náročných postupoch. Galina Miklínová ako autorka hlavných návrhov mala okolo seba viaceré skupiny rozkresľovačov, modelárov, autorov konštrukcií, počítačového ovládania, návrhárov materiálov či animátorov, s ktorými konečnú podobu filmovej rozprávky skladala. „Moje predchádzajúce filmu sú viac poetické, tentoraz som stavila na dobrodružnosť a akčnosť,“ povedala na stretnutí s čitateľmi, kde sa rozhovorila o tom, ako nevinná detská gangsterka vznikala. Spoločne sa museli naučiť počas procesu aj nové profesijné kroky, kvalitatívny posun však pocítila najmä vďaka spolupráci s tímom z hraného filmu okolo režiséra Jana Hřebejka. Párožrúti prichádzajú vo štvrtok do slovenských kín. Chichúň, Ramzes, Tulamor, profesor Kučeráčik, strýko Padre a ďalší ožijú na plátne v slovenskom znení vďaka Táni Pauhofovej, Jánovi Koleníkovi, Ľubovi Kostelnému či Mirovi Nogovi. Bohužiaľ, dabing nie je verný slovenskému knižnému prekladu.


V Maďarsku opäť vypočuli ukrajinského kapitána lode Viking Sygin

Kapitán vinu za nehodu necíti, obvinenia popiera.

BUDAPEŠŤ. Ukrajinského kapitána švajčiarskej výletnej lode Viking Sygin, ktorá sa 29. mája zrazila v Budapešti s vyhliadkovou loďou Hableány, vypočula maďarská polícia už po druhý raz. Informoval o tom vo štvrtok spravodajský server 24.hu. Obhajca Jurija C., Gábor M. Tóth, pre server uviedol, že kapitán vypovedal ako podozrivý zo spôsobenia tragickej nehody a potom zhodne vypovedal aj ako svedok. "Popiera zodpovednosť a tvrdí, že sa necíti vinný," dodal Tóth. Budapeštianske veliteľstvo polície (BRFK) pre denník Magyar Nemzet poprelo mediálne správy o tom, že by kapitána vyšetrovali aj pre podozrenie z trestného činu neposkytnutia pomoci, ako aj informáciu, že by sa kapitán pri riadení plavidla hral s mobilným telefónom. Polícia ho vypočula ako podozrivého zo spáchania trestného činu ohrozenia vodnej dopravy s následkom masovej havárie, dodalo BRFK. Bilanciou nehody zrážky lode Hableány so švajčiarskou loďou Viking Sygin je v súčasnosti 25 mŕtvych vrátane dvojčlennej posádky. Bezprostredne po zrážke sa podarilo z Dunaja zachrániť sedem Kórejčanov. Záchranári ešte intenzívne pátrajú po troch nezvestných.


Bývalý asistent Kozáka: Musia hrať aj nekvalitní legionári, lebo naši sú kade-tade

PREŠOV. Na klubovej úrovni bol dlhé roky spolupracovník bývalého trénera slovenskej reprezentácie Jána Kozáka. Podľa Jaroslava Galka by mali viac šancí v slovenských ligových kluboch dostávať domáci hráči. Pred legionármi dvere nezatvára, no podotýka, že musia mať potrebnú kvalitu. "Mal som mnoho skúseností s cudzincami. Niekedy to bolo neuveriteľné. Keď sme však pracovali s Jánom Kozákom, do kabíny sme pustili maximálne troch," prezradil Galko. Dnes 58-ročný Prešovčan a kouč miestneho Tatrana bol asistentom Jána Kozáka v košických kluboch. Nezriedka sa stávalo, že súčasťou mužstva boli aj futbalisti z Balkánu, no trénerský tandem mal s nimi často veľa práce. "Dnes naložia piatich do auta, privezú a hrajte. Keď som pracoval v Košiciach, niekedy k nám chodievali zahraniční hráči aj každý týždeň, ale zostali iba najlepší - Matičovci, Milinkovič, Ostojič, Sekulič. To boli futbalisti. Tiež však neprišli ako hotoví hráči, museli sme s nimi robiť. Všetci poznáme južanskú náturu," pokračoval Galko. Pripojil aj úsmevnú príhodu. "Raz nám priviezli piatich legionárov. Keď som prišiel na prvý tréning, bolo mi do smiechu. Keby som bol tréner, tak by museli zostať, lebo šéf rozhodne. Ale Jano Kozák sa pozrel na mňa a opýtal sa: 'Môže?' Odpovedal som: 'Na ulicu'. A tak u nás hneď aj skončili," poznamenal. Podľa Galka častokrát prídu do slovenských klubov zahraniční hráči, ktorí kvalitou zaostávajú za domácimi futbalistami. "Teraz? Prídu piati, z toho dvaja vedia zastaviť loptu. Musia však hrať, lebo naši chlapci sú kade-tade," skonštatoval Jaroslav Galko.


Čínska vesmírna stanica padne na zem, nemajú ju pod kontrolou

Zatiaľ nevieme, kde koncom roka 2017 dopadne Nebeský palác číslo jeden.

BRATISLAVA. Prvá čínska vesmírna stanica Tchien-kung i chao sa na obežnú dráhu Zeme dostala v roku 2011. Pôvodne mala fungovať len dva roky, ale vo vesmíre vydržala o dva a pol roka dlhšie. Svoju misiu oficiálne ukončila na začiatku tohto roka a spadne späť na zem. Minulý týždeň to oznámili na tlačovej konferencii čínskeho vesmírneho programu. „Naše výpočty a analýzy ukázali, že väčšina častí kozmickej stanice zhorí počas pádu,“ povedala na tlačovej konferencii zástupkyňa riaditeľa čínskych pilotovaných vesmírnych letov Wu Pchingová. Odpady by tak nemali ovplyvniť činnosť leteckej dopravy ani spôsobiť škody na zemi. Pád stanice Tchien-kung i chao, doslovne Nebeský palác číslo jeden, by sa mal odohrať niekedy na konci roka 2017. Dátum je len orientačný, Číňania na tlačovej konferencii naznačili, že ho nemajú úplne pod kontrolou. Stále ho preto monitorujú pre prípadné kolízie s inými objektmi na obežnej dráhe. Ak by k nemu malo dôjsť, sú pripravení vydať medzinárodné upozornenie. Minulý týždeň vypustili Číňania na obežnú dráhu Zeme nástupcu – stanicu Tchien-kung er chao. V prvej fáze svojho obehu bude neobývaná, prví obyvatelia by sa na ňu mali vydať 17. októbra 2016 na kozmickej lodi Šen-čou 11. Dvaja kozmonauti na nej strávia tridsať dní.


Polícia obvinila Bratislavčana pre obchodovanie s ľuďmi

BRATISLAVA. Pre zločin obchodovania s ľuďmi si vyslúžil obvinenie 27-ročný Slovák. Ešte minulý týždeň ho z tohto zločinu obvinil vyšetrovateľ národnej jednotky Úradu hraničnej a cudzineckej polície. V prípade dokázania viny mu hrozí trest odňatia slobody na štyri až desať rokov. Informovala hovorkyňa Prezídia Policajného zboru Denisa Baloghová. Podľa zistení polície sa mal mladý Bratislavčan dohodnúť na spoločnom stretnutí s 19-ročnou ženou, následne sa presunuli do bytu a požívali drogy. Mladík mal po čase presvedčiť ženu, aby si nahá ľahla na posteľ. Medzitým po izbe rozmiestnil web kamery a mladú ženu mal telefonicky za peňažnú odmenu ponúknuť na predaj. Aby neušla, zviazal jej nohy. "Pod zámienkou, že jej treba ísť na toaletu, sa jej podarilo z bytu uniknúť a zavolať pomoc," uviedla Baloghová. Obchod s ľuďmi patrí spolu s drogami a zbraňami medzi jeden z troch najvýnosnejších nelegálnych obchodov na svete, pričom tento narastajúci fenomén neobchádza ani Slovensko. Jeho metódy a formy sa podľa polície neustále vyvíjajú a sú čoraz sofistikovanejšie. Okrem sexuálneho vykorisťovania, núteného žobrania, nelegálnej adopcie či obchodovania s ľudskými orgánmi ide aj o nútenú prácu v továrňach, v poľnohospodárstve a domácnostiach či nútené sobáše. Pomoc a informácie poskytuje Národná linka pomoci obetiam obchodovania s ľuďmi na čísle 0800 800 818. Ide o bezplatnú telefonickú linku Ministerstva vnútra. Slúži primárne na poskytnutie preventívnych informácií pred vycestovaním do zahraničia, ako aj na nadviazanie prvého kontaktu s potenciálnou obeťou obchodovania s ľuďmi a na sprostredkovanie relevantnej pomoci.


Na diaľnici D1 v smere do Bratislavy sa prevrátilo auto, tvorili sa kolóny

Auto prevrátené na strechu zablokovalo ľavý jazdný pruh.

BRATISLAVA. Na diaľnici D1 v smere do Bratislavy sa na poludnie pri Hornej Strede stala nehoda. Auto sa prevrátilo na strechu zablokovalo ľavý jazdný pruh. Havarované auto už odstránili, na mieste sa tvorili kolóny. Vodiči cestujúci z východu či z festivalu Pohoda sa zdržali 15 až 20 minút. Chaos spôsobili aj viaceré autá, ktoré bez vodičov stáli zaparkované priamo v diaľničných pruhoch a v odstavnom pruhu a ľudia prechádzajúci sa po vozovke. Vodiči na cestách musia v nedeľu poobede tiež trátať s tradičným zdržaním okolo Ivachnovej a vjazde do Ružomberka.


Nemecká polícia uskutočnila razie proti pravicovým extrémistom

Polícia sa zamerala na členov ultrapravicovej organizácie Kruh priateľov.

GÖTTIGEN. Nemecká polícia uskutočnila v utorok v okolí dolnosaského Göttingenu a v susednom Durínsku razie, pri ktorých sa zamerala na členov ultrapravicovej organizácie Kruh priateľov Durínsko/Dolné Sasko. Tí sú už od júla 2016 monitorovaní orgánmi úradu pre ochranu ústavy kvôli ultrapravicovej, osobitne protiazylovej a xenofóbnej ideológii. Pri dnešnej akcii príslušníci bezpečnostných zložiek našli viaceré predmety vhodné na udretie a bodnutie, ako aj značné množstvo mobilných telefónov a laptopov, vyplýva z informácií Severonemeckého rozhlasu (NDR). Ultrapravičiari dali v ostatných mesiacoch opakovane o sebe vedieť predovšetkým v okolí Göttingenu, kde vlani v novembri došlo dokonca k zrážkam medzi nimi a ľavicovými protidemonštrantmi. Dolnosaský krajinský minister vnútra Boris Pistorius hovoril v súvislosti s dnešnou akciou o úspechu v boji proti pravicovému extrémizmu. Policajná razia ukázala, že niektorí z extrémistov sa neváhajú ani ozbrojiť, aby presadili ciele zoskupenia, dodal.


Obmedzenie práva voliť pre odsúdených za závažné zločiny je protiústavné

Rozhodol o tom ústavný súd na neverejnom zasadnutí pléna.

KOŠICE. Ustanovenia volebného zákona, ktoré neumožňujú voliť väzňom odsúdeným za spáchanie obzvlášť závažných zločinov, ako aj osobám pozbaveným spôsobilosti na právne úkony, nie sú v súlade s Ústavou SR. Rozhodol o tom Ústavný súd SR. Spornú časť zákona o podmienkach výkonu volebného práva napadli vlani na súde verejná ochrankyňa práv Jana Dubovcová a generálny prokurátor Jaromír Čižnár. Podľa rozhodnutia ústavného súdu, ktoré padlo na neverejnom zasadnutí pléna, sú ustanovenia v rozpore s Ústavou SR, Dodatkovým protokolom k Dohovoru o ochrane ľudských práv a základných slobôd, Medzinárodným paktom o občianskych a politických právach, Chartou základných práv Európskej únie či Dohovorom o právach osôb so zdravotným postihnutím. Dubovcová v súvislosti s podnetom zdôraznila, že základným princípom demokratického štátu je volebné právo, ktoré je všeobecné, to znamená, prislúcha každému bez rozdielu postavenia. V súlade s ústavou nie sú ani ustanovenia volebného zákona zavádzajúce podmienku minimálne stredoškolského vzdelania pre kandidátov na starostov a primátorov. Účinnosť sporných ustanovení zákona o podmienkach výkonu volebného práva, tzv. vzdelanostný cenzus, ústavnú súd pozastavil v septembri 2014 pred konaním komunálnych volieb. Vtedajšiu novelu zákona napadla na súde skupina 35 opozičných poslancov. Ústavnú súd tiež v stredu prijal na ďalšie konanie návrh skupiny poslancov na posúdenie ústavnosti sporných ustanovení Trestného zákona a zákona o rokovacom poriadku. S návrhom na pozastavenie ich účinnosti poslanci neuspeli.


USA vyzvali Severnú Kóreu, aby prepustila politických väzňov

Zástupca stálej misie USA pri OSN tiež vyzval, aby Severná Kórea humanitárnym pracovníkom povolila neobmedzený prístup k obyvateľom, ktorí potrebujú pomoc.

ŽENEVA. Spojené štáty vo štvrtok vyzvali Severnú Kóreu, aby "zrušila všetky väzenské tábory a prepustila všetkých politických väzňov, ktorých počet sa pohybuje medzi 80-tisíc a 120-tisíc. Informovala o tom agentúra Reuters. Zástupca stálej misie USA pri OSN v Ženeve Mark Cassayre takisto severokórejské úrady vyzval, aby humanitárnym pracovníkom v krajine povolili neobmedzený pohyb a prístup k obyvateľom, ktorí potrebujú pomoc. Severokórejský veľvyslanec pri OSN Han Te-song už dávnejšie povedal, že Kórejská ľudovodemokratická republika plne garantuje "práva ľudí na život a základné slobody", ktoré sú však obmedzované sankciami zo strany Západu.


Kanadu povedie na MS na Slovensku bývalý tréner New Yorku Rangers

Alain Vigneault trénoval aj Vancouver a Montreal.

OTTAWA. Trénerom kanadskej hokejovej reprezentácie na blížiacich sa majstrovstvách sveta v Bratislave a Košiciach bude Alain Vigneault. Mená jeho asistentov doposiaľ nie sú známe. Informoval o tom Darren Dreger z TSN. Päťdesiatsedemročný kouč dosiaľ naposledy viedol New York Rangers. Predtým trénoval v zámorskej NHL aj Vancouver a Montreal. Už skôr bolo zrejmé, že v realizančom tíme Kanady bude figurovať trio Jason Botterill, Ron Hextall a Ron Francis. Kanada sa na svetovom šampionáte stretne v košickej A-skupine so Slovenskom, USA, Fínskom, Nemeckom, Dánskom, Francúzskom a Veľkou Britániou.


Slovan začína s prípravou, na súpiske figuruje Meszároš aj Sersen

Záruky Slovana

Kukumberg

Začiatok prípravy

Hokejový klub má momentálne pod zmluvou pätnásť hokejistov.

BRATISLAVA. Hokejový klub Slovan Bratislava po období neistoty v pondelok odštartuje prípravu na novú sezónu, v ktorej by chcel pôsobiť v slovenskej najvyššej súťaži Tipsport lige. Slovan sa stretne na úvodnom tréningu o 11.00 h na Zimnom štadióne Ondreja Nepelu v Bratislave. Hlavnému trénerovi Romanovi Stantienovi a asistentovi Rudolfovi Jendekovi budú k dispozícii dve desiatky hráčov, od úvodu augusta sa k mužstvu pripojí aj Michel Miklík. Slovan má momentálne pod zmluvou pätnásť hokejistov. Sú to Andrej Meszároš, Michal Sersen, Roman Kukumberg, Martin Štajnoch, Michel Miklík, Milan Kytnár, Tomáš Zigo, Radovan Puliš, Michael Vandas, Tomáš Matoušek, Vladislav Habal, Eduard Šedivý, Patrik Bačík, Marek Sloboda a Jindřich Abdul. "Mužstvo sme začali skladať v podstate úplne na novo, keďže po vlaňajšej sezóne v kádri neostal ani jeden hráč . Za veľmi krátku dobu máme k dnešnému dňu podpísaných 15 hráčov a ďalších oznámime v priebehu najbližších dní. Káder na túto sezónu budú tvoriť prevažne slovenskí hráči, viacerí z nich už v Slovane hrali a osobne si v tomto období veľmi vážim, že prijali ponuku bojovať za Slovan. Káder budeme dopĺňať aj v priebehu sezóny, na ktorú sa zodpovedne pripravíme, pretože vieme, čo nás v extralige čaká,” cituje klubový web Slovana generálneho manažéra tímu Juraja Bakoša. Šancu v prípravnom období dostanú aj viacerí mladíci, ktorí sa budú môcť pobiť o miesto v zostave Bratislavčanov. Sú to brankári Roman Sabó s Richardom Noskovičom, obrancovia Daniel Demo s Filipom Bobálom a tiež útočníci Ján Sevčík a Jakub Urbánek. "Štartujeme obdobie zhruba ôsmich týždňov tréningového procesu, vrátane série prípravných zápasov na ostrý štart súťaže... Som veľmi rád, že tu máme chlapcov, ktorí už v Bratislave pôsobili a odviedli kus dobrej práce. Prvé tréningy budú zamerané na kondičnú stránku, postupne pridáme takticko-herné aspekty. Spoločne urobíme všetko pre to, aby sme Slovanu vrátili dôveru a meno, ktoré roky budoval a verím, že poctivou prácou si získame priazeň fanúšikov, ktorí boli vždy výborní a povzbudzovali svoj tím,” uviedol hlavný kouč Stantien. Slovan má počas nasledujúcich týždňov naplánovaných šesť prípravných zápasov, ktoré odohrajú výlučne na klziskách súperov alebo na neutrálnej pôde. Postupne sa stretnú s českými Pardubicami, Hradcom Králové, Karlovými Varmi, Kometou Brno, ruským Spartakom Moskva a tipsportligovým Zvolenom. V hre je aj septembrová konfrontácia s rakúskym Red Bullom Salzburg. Brankári: Vladislav Habal, Roman Sabó, Richard Noskovič Obrancovia: Michal Sersen, Patrik Bačík, Eduard Šedivý, Martin Štajnoch, Andrej Meszároš, Filip Bobál, Daniel Demo Útočníci: Roman Kukumberg, Marek Sloboda, Radovan Puliš, Michael Vandas, Jindřich Abdul, Tomáš Matoušek, Tomáš Zigo, Michel Miklík (od 1.8.2019), Milan Kytnár, Ján Ševčík, Jakub Urbánek


Klub vyhral v novej sezóne tri zápasy, jeho šéfka požiadala fanúšikov o odpustenie

V pozícii trénera sa neosvedčilo viacero známych mien.

BARCELONA. Prezidentka klubu FC Valencia Layhoon Chanová adresovala fanúšikom španielskeho futbalového klubu netradičné vianočné ospravedlnenie za nevydarený rok 2016. Poľutovanie nad výkonmi prvoligového mužstva vyslovila pri vianočnom stromčeku, video zverejnili v sobotu 24. decembra na oficiálnej klubovej stránke. "Bol to náročný rok a chcem všetkých priaznivcov Valencie požiadať o odpustenie za slabú sezónu," vyhlásila Chanová, ktorá riadi klub vo vlastníctve Singapurčana Petra Lima. Valencia v ročníku 2016/17 vyhrala tri z pätnástich stretnutí a s dvanástimi bodmi a jedným zápasom k dobru jej patrí až sedemnáste miesto v tabuľke La Ligy len o skóre pred Sportingom Gijón. Klub za uplynulé dve sezóny postupne vyhodil trénerov Nuna Espírita Santa, Garyho Nevilla a Paka Ayesterána. Výkonnostný pád nezastavil ani októbrový príchod Cesareho Prandelliho. "Budeme pokračovať v hľadaní správnej cesty. Uprostred tejto sezóny chcem všetkým poslať odkaz nádeje, vytrvalosti a viery v lepšiu budúcnosť," dodala Chanová. Valencia je zatiaľ posledné mužstvo s výnimkou Realu Madrid, FC Barcelona a Atletica Madrid, ktoré získalo celkové prvenstvo v La Lige (2004). Priaznivci sa nádejali, že s príchodom singapurského majiteľa Petera Lima sa vrátia slávne časy. Klub však predal väčšinu svojich najtalentovanejších hráčov, stopéri Nicolas Otamendi a Shkodran Mustafi zamierili do Manchestru City, resp. londýnskeho Arsenalu, zatiaľ čo do FC Barcelona prestúpili stredopoliar Andre Gomes aj útočník Paco Alcacer. Očakávania dosiaľ nenaplnili mladíci Jose Gaya či Santi Mina, žiari jedine brankár Diego Alves, ktorý potvrdzuje svoju reputáciu jedného z najlepších likvidátorov pokutových kopov v Európe.


Časť USA začne rok 2018 v rekordných mrazoch

Texas a Florida by sa mali pripraviť na daždivý príchod nového roka.

WASHINGTON. Vlna arktického počasia, ktorá zasiahla veľkú časť Spojených štátov, nepoľaví ani v prvý deň roka 2018. Národná meteorologická služba predpovedá v niektorých oblastiach na stredozápade a východnom pobreží rekordne nízke teploty, čo pripisuje prúdeniu chladného vzduchu zo strednej Kanady. Výstrahy pred mrazmi sa týkajú aj mesta New York, kde sa v čase tradičného vítania nového roka v uliciach očakáva teplota mínus 12 stupňov Celzia. V dôsledku vetra však budú ľudia pociťovať ešte väčší chlad, zatiaľ čo premávku na cestách môže narušiť niekoľkocentimetrová vrstva čerstvého snehu. Podobné výstrahy budú v Spojených štátoch počas silvestrovskej noci platiť na území, kde žije dokopy 70 miliónov ľudí, informovala agentúra DPA s odvolaním sa na správy televíznej stanice CNN. Pásmo, kde má v pondelok 1. januára teplota poklesnúť na približne mínus 17 stupňov Celzia, zasahuje smerom na juh až k hraniciam štátu Oklahoma. Na opačnej strane, teda pri hranici s Kanadou, sa očakávajú v nadchádzajúcich dňoch viac ako 30-stupňové mrazy. Južné štáty Texas a Florida by sa mali podľa Národnej meteorologickej služby zase pripraviť na daždivý príchod nového roka v dôsledku vlny postupujúcej tlakovej níže.


Epidémia moru na Madagaskare zabila najmenej 74 ľudí

Počet obetí moru na Madagaskare sa v priebehu týždňa takmer zdvojnásobil.

ANTANANARIVO. Počet obetí epidémie moru v juhoafrickom ostrovnom štáte Madagaskar sa v priebehu týždňa takmer zdvojnásobil. S odvolaním sa na vyjadrenie madagaskarskej agentúry pre mimoriadne situácie o tom dnes informovala agentúra DPA. Od septembrového vypuknutia epidémie tzv. bubonického moru i jeho pľúcnej formy zomrelo už viac ako 74 ľudí. Na Madagaskare zaznamenali už okolo 800 prípadov tohto infekčného ochorenia, z ktorých takmer 600 trpí veľmi nebezpečnou a ľahko prenosnou pľúcnou formou. Pred týždňom madagaskarské úrady hlásili 42 úmrtí a 343 nakazených. Mor sa z Madagaskaru rozšíril aj na susedné súostrovie Seychely, kde lekári monitorujú desiatky ľudí. U 33-ročného turistu lekári tam totiž potvrdili nebezpečnejšiu pľúcnu formu ochorenia krátko potom, čo sa vrátil z dovolenky na Madagaskare. Na Madagaskare zaznamenajú ročne až okolo 400 prípadov moru. Vo väčšine prípadov ide o tzv. bubonický mor, ktorý na ľudí prenášajú blchy. Zriedkavejšia a ešte nebezpečnejšia je pľúcna forma tohto infekčného ochorenia šírená kvapôčkovou infekciou z človeka na človeka. Tá pôsobí veľmi rýchlo a v prípade, že sa do 24 hodín nelieči, má veľmi vysokú úmrtnosť.


Majiteľovi MŠK Žilina sa nezdajú vysoké výdavky zväzu, SFZ sa bráni

Antošík kritizoval najmä nariadenie o zákaze používania umelého trávnika.

BRATISLAVA. Predstaviteľov Slovenského futbalového zväzu (SFZ) nemilo prekvapili kritické vyjadrenia majiteľa fortunaligového klubu MŠK Žilina Jozefa Antošíka na adresu strešnej futbalovej organizácie. Antošík sa v denníku Nový Čas dotkol viacerých tém, napríklad nariadenia zákazu používania umelého trávnika v súťažných zápasoch alebo "nadmerného" používania financií za kalendárny rok. MŠK Žilina hráva svoje domáce zápasy na umelom trávniku Štadióna pod Dubňom. Na aprílovom zasadnutí však výkonný výbor SFZ prijal rozhodnutie o zákaze umelých trávnikov v zápasoch dvoch najvyšších súťaží dospelých v rámci Smernice o infraštruktúre štadiónov 2022. Na otázku, aký to bude mať dopad pre MŠK Žilina, Antošík pre Nový Čas povedal: "Zbúra nám to celú koncepciu. Argumentácia zdraviu škodlivého vplyvu umelého povrchu je výsledok servilného postoja lekárskej komisie SFZ. Ak by tak bolo, potom v prvom rade zakážme deťom hrať a trénovať na umelých povrchoch. Je to výsledok nekvalifikovanosti vedenia SFZ a ÚLK." SFZ argumentuje aktuálnou situáciou z viacerých európskych krajín, kde je trendom využívanie hybridných trávnikov. Navyše, z prieskumu Únie futbalových profesionálov vyplýva, že dve tretiny hráčov, ktorí sa prieskumu zúčastnili, hlasovali za absolútny zákaz umelých trávnikov v súťažných dueloch. Dokonca na základe podnetu zo strany žilinského klubu posunul toto nariadenie o dve sezóny neskôr, teda až pre ročník 2022/2023. Antošík ďalej uviedol, že po spomenutých nariadeniach budú musieť v klube pod Dubňom zvýšiť rozpočet, aby udržali úroveň ich mládeže. "Naše výsledky s mládežou zrejme nevoňajú vedeniu SFZ," dodal. SFZ pripomína, že v súčasnosti je finančný príspevok pre futbalové akadémie pri profesionálnych kluboch 105-tisíc eur ročne. Dokonca z výnosov za postup na ME 2016 mal klub MŠK Žilina získať sumu 200-tisíc eur. "Množstvo reprezentantov, súčasní tréneri áčka a 21-tky ako aj technický riaditeľ SFZ pôsobili v tomto klube, a tak vyznieva obvinenie z 'nevoňania výsledkov' absurdne," bráni sa v oficiálnom vyhlásení SFZ. Antošík na adresu SFZ tiež povedal, že na svoju činnosť minie za kalendárny rok toľko peňazí, ktoré by stačili na financovanie siedmich klubov v najvyššej súťaži. SFZ však kontruje, že na administratívnu využije ročne približne 3,25 milióna eur. "Je to pravdepodobne menej ako rozpočet MŠK Žilina," reaguje strešná futbalová organizácia. Zástupcovia zväzu ďalej uviedli, že si vážia a vždy si vážili prácu MŠK Žilina s mládežou a veria, že o akomkoľvek probléme v slovenskom futbale vedia diskutovať. "Považujeme to za podstatne zmysluplnejšie ako démonizovanie údajných 'triednych resp. úhlavných nepriateľov' v médiách," uvádza sa v závere oficiálneho vyhlásenia SFZ.


Výbuch v Antverpách zranil niekoľko ľudí, polícia vylúčila terorizmus

BRUSEL Výbuch v belgickom meste Antverpy zranil v pondelok neskoro večer niekoľko ľudí a spôsobil zrútenie obytnej budovy. Informovala o tom polícia a zdôraznila, že incident nesúvisí s terorizmom. Belgická tlačová agentúra Belga uviedla, že zranenia utrpelo päť osôb. Polícia v Antverpách oznámila, že okrem obytnej budovy sú zrejme poškodené aj dve priľahlé budovy. Podľa štátnej stanice RTBF to spôsobil výbuch plynu. Belgicko sa nachádza v stave vysokej pohotovosti po krvavých samovražedných bombových útokoch z roku 2016 a vlne islamistických útokov po celej Európe, pripomenula tlačová agentúra Reuters.


Bronzová socha, ktorá sa poškodila pri páde dvojičiek, sa vracia na pôvodné miesto

Umiestnia ju k pamätníku obetí teroristického útoku z 11. septembra 2001.

NEW YORK. Obrovská bronzová guľa, ktorá kedysi stála medzi mrakodrapmi Svetového obchodného centra a ktorú poškodil ich pád, sa konečne vracia na svoje miesto s výhľadom na pamätník tragédie. Dvadsaťpäť ton vážiace dielo s názvom Guľa začali zamestnanci v stredu usádzať na nové miesto v Liberty Parku, kde zostane natrvalo. Socha sa dočasne nachádzala v Battery Parku na južnom cípe Manhattanu. Jej vlastník, úrad zodpovedný za dopravnú infraštruktúru The Port Authority of New York and New Jersey, odsúhlasil premiestnenie sochy minulý rok. Dielo zhotovil nemecký umelec Fritz Koenig v roku 1971 na objednávku uvedeného spoločného úradu štátov New York a New Jersey, ktorý pri útoku z 11. septembra 2001 prišiel o 84 zamestnancov. Od roku 2002 sa guľa nachádzala v Battery Parku, kde pri nej horel aj večný oheň na pamiatku viac ako 2700 obetí útoku na Svetové obchodné centrum.


Program na ochranu ovzdušia v Bratislave je podľa úradníkov v súlade so zákonom

Mimovládky vyčítajú úradníkom, že plán je nedostatočný a chýbajú mu konkrétne opatrenia.

BRATISLAVA. Program na zlepšenie kvality ovzdušia v hlavnom meste je vypracovaný v súlade so slovenskou aj európskou legislatívou. Tvrdí to odbor starostlivosti o životné prostredie Okresného úradu Bratislava, ktorý tak reagoval na žalobu mimovládok a niekoľkých Bratislavčanov. Úradníkom vyčítajú, že plán je nedostatočný a chýbajú mu konkrétne opatrenia. Okresný úrad zase poukazuje, že podľa platnej legislatívy nie je kompetentným orgánom na uloženie konkrétnych opatrení na zlepšenie kvality ovzdušia jednotlivým subjektom a taktiež na ich následné vymáhanie, respektíve sankcionovanie v prípade ich nesplnenia. Okresný úrad podľa svojho stanoviska vychádzal pri tvorbe programu z údajov dotknutých orgánov. "Integrovaný program bol verejne prerokovaný dňa 21. 9. 2016, a to na základe oznámenia o jeho verejnom prerokovaní zo dňa 23. 8. 2016. Verejnosť bola informovaná o konaní verejného prerokovania, a teda mala možnosť sa aktívne zapojiť do verejného prerokovania," napísal v stanovisku. Spomínaný program je podľa ministerstva životného prostredia plne v kompetencii okresného úradu. Envirorezort však podľa svojho hovorcu Tomáša Ferenčáka pripravuje Stratégiu na zlepšenie kvality ovzdušia, ktorá má byť ucelenou koncepciou riadenia kvality ovzdušia na Slovensku. "Jej cieľom je dosiahnuť dobrú kvalitu ovzdušia, aby boli dodržané limitné hodnoty a cieľové hodnoty pre zdravie ľudí, ekosystémy a vegetáciu, vrátane limitných hodnôt pre prachové častice nielen PM10, ale aj PM2,5 a iné znečisťujúce látky, ktoré sa podieľajú na znečistení ovzdušia a pre ktoré nájdeme vhodné opatrenia," priblížil Ferenčák. V rámci stratégie budú spracovávané aj programy na zlepšenie kvality ovzdušia v spolupráci s okresnými úradmi. "Aktuálne už sú zriadené pracovné skupiny, ktoré pripravia zadanie pre analýzy stavu kvality ovzdušia," doplnil. Mimovládne environmentálne organizácie CEPTA, ClientEarth, Cyklokoalícia a desať Bratislavčanov zažalovali štát pre nedostatočnú ochranu ovzdušia v hlavnom meste. Na bratislavskom krajskom súde podali vo februári žalobu na Okresný úrad Bratislava, nepáči sa im, ako vypracoval program na zlepšenie kvality ovzdušia. Tvrdia, že je nedostatočný, bez konkrétnych cieľov a v rozpore so slovenskou aj európskou legislatívou.


Šéf národnej banky Mexika: Trump už nie je hurikán najvyššieho stupňa

MEXIKO. Dezignovaný americký prezident Donald Trump už nie je "hurikán 5. stupňa", povedal v piatok guvernér mexickej centrálnej banky Agustín Carstens. Trump "je teraz zmierlivejší, preto verím, že už sa tá sila búrky utíšila," uviedol podľa agentúry DPA pre vysielaciu spoločnosť Fórmula. Pred voľbami v USA označil Carstens Trumpa za hurikán najvyššieho stupňa, ktorý ohrozuje mexickú ekonomiku. Špekulácie o Trumpovej ekonomickej politike vyvolali veľké výkyvy trhov. "Je to ako pokúšať sa vyriešiť skladačku, keď nemáte všetky diely. Odráža sa to na trhoch," dodal. Trump sa nechal počuť, že ako prezident by chcel znova rokovať o Severoamerickej dohode o voľnom obchode (NAFTA) alebo ju dokonca aj zrušiť. Ochranárske politiky v USA by mohli poškodiť proexportnú mexickú ekonomiku. Vo štvrtok mexická národná banka zvýšila referenčnú úrokovú sadzbu o 50 základných bodov na 5,25 percenta s cieľom podporiť mexické peso a udržať na uzde infláciu. Podľa slov Carstensa je však treba zabezpečiť, že sa nepotlačia investície. "Musíme podať liek, ale vyhnúť sa predávkovaniu," citovala ho DPA.


Lacko na Australian Open skončil, proti favoritovi nezískal ani set

Slovák nastúpil v Melbourne proti Japoncovi Keiovi Nišikorimu na tretí vzájomný zápas. Všetky prehral.

(celková dotácia 50 miliónov austrálskych dolárov, tvrdý povrch) Lukáš Lacko (SR) - Kei Nišikori (Jap.-5) 4:6, 4:6, 4:6 MELBOURNE. Slovenský tenista Lukáš Lacko neuspel v treťom kole dvojhry na grandslamovom turnaji Australian Open. V pozícii kvalifikanta podľahol piatemu nasadenému Japoncovi Keiovi Nišikorimu v troch setoch 4:6, 4:6, 4:6. Ani v treťom vzájomnom zápase nenašiel recept na finalistu US Open z roku 2014. Napriek prehre však v Melbourne vyrovnal svoje maximum z januára 2012. Aj vtedy vyhral vrátane kvalifikácie päť duelov, zastavil ho až Španiel Rafael Nadal. Lacko odvrátil na začiatku stretnutia s Nišikorim za stavu 1:1 tri brejkbaly, v siedmom geme však prišiel o podanie a Japonec získal prvý set vo svoj prospech. Nišikori, ktorý stratil pri vlastnom servise iba tri fiftíny, ťažil z výborného pohybu. Hral variabilnejšie, bol dôraznejší v dlhých výmenách, lepšie returnoval a hneď na začiatku druhého setu Lackovi opäť zobral podanie. Následne prišlo ku krátkej dažďovej prestávke, počas ktorej organizátori zatiahli strechu arény Margaret Courtovej. Halové podmienky Nišikorimu vyhovovali a po ďalšom brejku odskočil súperovi na 5:1. Lacko síce v ďalších minútach vďaka zlepšenej hre znížil na 4:5, no v desiatom geme si Nišikori udržal podanie. O osude tretieho setu rozhodol Japoncov brejk za stavu 2:2. Nišikori bol rád, že vyhral v troch setoch. "Teší ma, že som postúpil medzi najlepšiu šestnástku. Bol to skvelý duel, diváci si prišli na svoje," povedal v prvom interview priamo na kurte najlepší ázijský tenista. "Dnes ma podržalo podanie, v dôležitých momentoch som si dokázal pomôcť kvalitným prvým servisom. V treťom sete som zažil viacero krušných chvíľ, no zvládol som to. Na Australian Open sa cítim ako doma, mám tu veľa fanúšikov, ktorí ma podporujú," dodal. V súboji o postup do štvrťfinále narazí na Rogera Federera, ktorý si hladko v troch setoch poradil s Čechom Tomášom Berdychom. Dvadsaťdeväťročný člen TK Kúpele Piešťany Lacko, ktorý má zázemie v akadémii Love 4 Tennis Erika Csarnakovicsa v Bratislave, čelil dvadsaťsedemročnému Nišikorimu po tretí raz v kariére. Aktuálne je jeho bilancia už 0:3 na zápasy a 1:8 na sety po prehrách v Miami 2012, Washingtone 2014 a Melbourne 2017. Lacko si odnáša prémiu 130 000 austrálskych dolárov brutto a spolu s kvalifikáciou stopätnásť bodov do rebríčka. V jeho online verzii sa aktuálne ocitol na 108. mieste. Pred turnajom mu patrila 121. priečka.


Žiga: Slovesnko nemá pre hospodársku politiku strategický dokument od 90. rokov

Žiga chce prejsť na ekonomiku  s vyššou pridanou hodnotou.

BRATISLAVA. Slovensko nemá pre hospodársku politiku strategický dokument od 90. rokov. Uviedol to po stredajšom rokovaní vládneho kabinetu šéf Ministerstva hospodárstva SR Peter Žiga (Smer-SD) na margo schváleného dokumentu Stratégia hospodárskej politiky SR do roku 2030. Pokusy ju vytvoriť po roku 2000 neprešli podľa jeho slov na rokovaní vlády. "V rámci toho, aby sme vedeli, kam posunúť hospodárstvo na Slovensku, sme v roku 2016 zriadili pracovnú skupinu za účasti podnikateľských združení, ZMOS, akademickej obce a Konfederácie odborových zväzov. Táto skupina vypracovala strategický dokument, ktorý dnes prešiel vládou," priblížil. Dokument podľa neho poníma problematiku hospodárskej politiky do roku 2030 z oblasti ľudský potenciál (trh práce, vzdelanie zamestnancov), podnikateľské prostredie, rozvoj regiónov a poľnohospodárstva, priemysel 4.0, energetika a životné prostredie. "Chceme prejsť do roku 2030 od nákladovo orientovanej ekonomiky na vyššiu pridanú hodnotu, na priemysel 4.0, na inovácie, na vzdelanostnú štruktúru obyvateľstva tak, aby zodpovedala spomínaným požiadavkám," podčiarkol Žiga. Schválená stratégia je podľa neho "otvoreným materiálom", ministerstvo hospodárstva je pripravené prehodnotiť ho v roku 2024. Štruktúra návrhu Stratégie hospodárskej politiky SR do roku 2030 pozostáva zo siedmich hlavných kapitol. Prvá kapitola sa venuje určeniu základného strategického cieľa hospodárskej politiky Slovenska s určením vízie a oblastí, ktorých optimálne nastavenie povedie ku konkurencieschopnému, udržateľnému a zelenému hospodárskemu rastu. Druhá kapitola poskytuje analýzu vývoja hlavných globálnych trendov, ktoré hodnotí aj z pohľadu SR. Analytická časť v tretej kapitole popisuje potenciál regiónov z pohľadu ekonomickej výkonnosti a typológie regionálnej štruktúry. Tzv. SWOT analýza v štvrtej kapitole definuje silné a slabé stránky hospodárstva SR, ako aj príležitosti a hrozby vplývajúce na jej budúci hospodársky rozvoj. Piata kapitola stanovuje východiská pre kľúčové oblasti hospodárskej politiky SR, ktoré sú rozpracované formou opatrení v šiestej kapitole. Siedma kapitola sa venuje monitorovaniu pokroku pri napĺňaní hospodárskej politiky a stanovuje rámec pre implementáciu opatrení formou akčných plánov.


V Ríme sa objavilo graffiti, na ktorom sa pápež bozkáva s Trumpom

Graffiti obsahuje tiež nápis "dobro odpúšťa zlu".

RÍM.Graffiti zobrazujúce pápeža Františka ako sa bozkáva s diablom nápadne pripomínajúcim amerického prezidenta Donalda Trumpa sa vo štrvtok objavilo v talianskej metropole Rím. Pouličná maľba oboch mužov zachytila v životnej veľkosti a vo vášnivom objatí. Je umiestnená neďaleko mohutnej kruhovej stavby Anjelského hradu, ktorý je v pešej vzdialenosti od Baziliky svätého Petra. Podpísaný je na nej taliansky streetartový umelec Tvboy. Graffiti obsahuje tiež nápis "dobro odpúšťa zlu", uviedla agentúra DPA. Trump navštívi Vatikán 24. mája počas svojej prvej zahraničnej cesty v pozícii šéfa Bieleho domu. Predtým sa zastaví v Saudskej Arábii a Izraeli. Trumpova audiencia u pápeža by mohla byť pomerne zložitou schôdzkou, nakoľko obaja majú protichodné názory na množstvo tém. Nezhodnú sa napríklad v otázke klimatickej zmeny, či význame kapitalizmu. Pápež zároveň Trumpa kritizoval za jeho postoj k migrantom a utečencom, jeho plán vybudovať na americko-mexických hraniciach bezpečnostný múr označil za "nekresťanský". Trump na kritiku reagoval na sociálnej sieti Twitter, kde pápežovo tvrdenie označil za "nehanebné".


Londýn už nebude hostiteľom Turnaja majstrov, podujatie sa presunie do Talianska

RÍM. Tenisový Turnaj majstrov bude v rokoch 2021 - 2025 hostiť Turín. Talianske mesto uspelo v konkurencii Manchestru, Tokia a Singapuru. Informovala o tom agentúra AP. Na záverečnom podujatí sezóny sa každoročne v novembri zúčastňuje osem najlepších hráčov podľa singlového rebríčka ATP. Od roku 2009 sa hrá turnaj majstrov v Londýne.


Parlamenty v Škótsku a Walese odmietli dohodu o brexite

Rozhodnutia parlamentov pravdepodobne zintenzívnia vážne  vnútorné trenice v kráľovstve.

EDINBURGH. Škótsky parlament a velšské národné zhromaždenie spojili svoje sily a v utorok na svojich zasadnutiach oficiálne vystúpili proti dohode o odchode Británie z EÚ, ktorú schválila britská vláda. Informovala o tom agentúra Reuters s tým, že šlo o prvý prípad, keď tieto parlamenty postupovali takto jednotne a rovnakom čase. Rozhodnutia týchto parlamentov podľa Reuters zintenzívnia už tak vážne vnútorné trenice v kráľovstve súvisiace s plánmi na vystúpenie Británie z Európskej únie, ktorého dátum je stanovený na 29. marca. Reuters pripomenul, že výsledky hlasovania škótskych a velšských poslancov nemajú záväzný charakter - sú skôr nástrojom na vyjadrenie odmietavého postoja voči britskej vláde. O dohode o vystúpení Británie z EÚ bude totiž rozhodovať britský parlament v Londýne, a to na budúci týždeň. Výsledok referenda o odchode Británie z EÚ, ktoré sa konalo v roku 2016, rozdelilo štyri národy Spojeného kráľovstva - kým Anglicko a Wales hlasovali za brexit, väčšina voličov v Škótsku a Severnom Írsku sa vyslovila za zotrvanie v EÚ. Odvtedy decentralizované vlády v Škótsku a Walese tvrdia, že ich názor britská premiérka Theresa Mayová ignoruje, čo však Londýn popiera. Oba spomínané regióny majú obavy z negatívneho vplyvu brexitu na ich ekonomiku, najmä na zamestnanosť, životnú úroveň a verejný sektor, napríklad na poskytovanie zdravotnej starostlivosti Národnou zdravotnou službou (NHC). Škótsky minister pre ústavné záležitosti Michael Russell uviedol, že dohodu, ktorú predkladá Mayová, by poslanci britského parlamentu mali odmietnuť. Russell tiež tvrdí, že britská vláda by mala prestať vydierať britský parlament, aby "prijal jej hlboko škodlivé plány". Britskí poslanci v januári veľkou väčšou odmietli dohodu s Bruselom, ktorú s EÚ vyrokovala Mayová. O revidovanej dohode by sa malo hlasovať 12. marca. Mayová oznámila, že v prípade, ak britskí poslanci 12. marca znova odmietnu jej dohodu o vystúpení z EÚ, bude môcť parlament hlasovať o požiadavke na odloženie brexitu, ktorý je stanovený na 29. marca. Hlavný vyjednávač Európskej únie pre brexit Michel Barnier sa v utorok večer v Bruseli na pracovnej večeri stretol s britským vyjednávacím tímom pre brexit. Podľa agentúry AFP zatiaľ nie je jasné, či Barnier bude v stredu pokračovať v rokovaniach s generálnym prokurátorom Anglicka a Walesu Geoffreym Coxom a s britským ministrom pre brexit Stephenom Barclayom. V stredu by však mali novinárov informovať o výsledkoch, ktoré v rámci najnovšieho kola rokovaní dosiahli.